12:31 / 12.10.2020 | Sherzod | 5254\nАссалому алайкум! Агарда иккита инсон бўлиб уларнинг биринчиси халол инсон қўлидан келгунча одамларга ёрдам берса лекин намоз ўқимаса. Иккинчи инсон намоз ўқиб лекин одамларга яхшилик қилмаса ва одамларга зарар етказса яъни одамларни хақини еса. Қайси бири Ислом учун яхши одам хисобланади?\n– Ва алайкум ассалом! Иккиси ҳам бир жиҳатдан яхши бир жиҳатдан расво ҳисобланишади. Аллоҳ таоло "Бақара" сурасида марҳамат қилади:\n208. Эй иймон келтирганлар! Исломга тўлиғича киринг ва шайтоннинг изидан эргашманг. Албатта, у сизга очиқ-ойдин душмандир.\nМаълумки, «Ислом» сўзи «Аллоҳга бўйсуниш» маъносини билдиради. Бу ҳолатда оятнинг умумий маъноси «Аллоҳга бутун борлиғингиз ила бўйсунинг», дегани бўлади. Яъни Аллоҳга бўйсуниш тўлалигича бўлсин. Тили билан бўйсуниб, дили билан бўйсунмасдан ёки бадани билан бўйсунмасдан қолиш керак эмас. Хулласи калом, бўйсуниш тўлалигича, ҳамма томондан бўлиши керак.\n«Ислом» сўзининг маъноларидан яна бири – «тинчлик»дир. У ҳолда оятнинг умумий маъноси «Тинчликка тўлиғича киринг», дегани бўлади. Тинчликка тўлиғича кириш эса Исломни татбиқ қилиш билан амалга ошади. Исломда тинчлик инсон қалбининг тинчлигидан бошланади. Фақат банда ва Парвардигор, борлиқ ва охират ҳақидаги Ислом ақийдаларигина ҳар бир инсон қалбига тинчликни солиши мумкин. Сўнгра қалбдаги бу тинчлик оилага кўчади. Ислом оила тинчлиги учун зарур бўлган барча чораларни ишга солади. Оилалардаги тинчлик қўни-қўшни, қариндош-уруғлар орасига кўчади. Исломда қўни-қўшнилар, қариндош-уруғлар билан тинч яшашнинг йўл-йўриқлари батафсил кўрсатиб қўйилган. Сўнгра бу тинчлик жамиятга ўтади. Исломда ҳар бир жамият ўзаро тинчликда яшаш учун нималар қилиши лозимлиги ҳам белгилаб қўйилган. Давлат миқёсида тинч яшашга эса қалб тинч, оила тинч, қўни-қўшни, қариндош-уруғ тинч, жамият тинч бўлганда эришилади. Исломда давлат билан фуқаролар орасидаги тинч-тотувлик асослари ҳам, давлатлараро тинч-тотувлик йўл-йўриқлари ҳам мукаммал йўлга қўйилган. Охири келиб, Ислом кўзлаган тинчликда бутун дунё тинчлигига эришилади. Унда барча қалблар тинч, оилалар тинч, қўни-қўшнилар тинч, қариндош-уруғлар тинч, жамиятлар тинч, давлатлар тинч, ҳайвонот, наботот ва бутун борлиқ тинч бўлади, иншааллоҳ.\n«Ислом»нинг машҳур маъноларидан бири Аллоҳ Муҳаммад алайҳиссаломга нозил қилган диндир. Бу ҳолатда оятнинг умумий маъноси – «Ислом динига тўлиғича киринг» бўлади. Ислом инсоннинг ҳаётини тўлиғича қамраб олган диндир. Инсоннинг онадан туғилиб, қабрга киргунгача бўлган даврдаги ҳар бир нафаси ва ҳаракати Исломнинг ихотаси доирасидадир. Исломга тўлиғича кириш оралиқ даврда, яъни бутун ҳаёт давомида бутунлигича мусулмонча яшаш, демакдир. Инсоннинг туғилишидан тортиб, то озуқаланиши, тарбияланиши, вояга етиши мусулмонча бўлиши керак. Балоғат ёшига етганда, дин таклиф қилган барча нарсаларга тўлиқ амал қилиши лозим. Инсон ўзининг шахсий, оилавий, ижтимоий, иқтисодий, маданий, сиёсий ва яна ҳаётининг бошқа соҳаларида Исломга амал қилгандагина, Ислом буюрган ҳамма нарсага юриб, у қайтарган ҳамма нарсадан қайтгандагина унга тўлиқ кирган бўлади. Шундагина бахт-саодатга эришади. Бугун халқимиз орасида кўпларимиз нима қиляпмиз? Номларимизга, насл-насабимизга қаралса, ҳамма мусулмон. Кимлиги суриштирилса, «Мен мусулмонман», дейди-ю, аммо ўзи ғайри муслимларнинг ишини қилиб юради. Яна: «Нимага мусулмон бўлсак ҳам, ишимиз юришмаяпти?» – дея нолийди. Динга, Аллоҳга туҳмат қилади. Кўраётган кўргиликлари ўзи мусулмон бўла туриб, Исломда яшамаётганининг оқибати эканини хаёлига ҳам келтирмайди. Ҳолбуки, айб ўзида. Бошига тушган омадсизликларни Исломдан кўришга ҳеч бир мусулмоннинг ҳаққи йўқ. Ислом бир-бирини тўлдириб келувчи турли таълимотлар ва амалларнинг мажмуасидир. Намоз ўқиб туриб, закотни инкор қилса бўлмайди. Ақийдани мусулмонча қилиб туриб, оилада христианча яшаса бўлмайди. Ҳамма-ҳаммаси мусулмонча бўлиши керак.\nОятнинг охири Исломдан бошқа йўлга юриш шайтоннинг изидан эргашишдан бошқа нарса эмаслигини ва у очиқ душман эканини таъкидлаяпти:\n«…ва шайтоннинг изидан эргашманг. Албатта, у сизга очиқ-ойдин душмандир».\nДемак, Исломга тўлалигича кирилмаганда, шайтоннинг изидан эргашилган бўлар экан.\nКейинги оятда ушбу баёнотдан сўнг ҳам бошқа йўлга мойил бўлишнинг оқибати тушунтирилади:\nفَإِن زَلَلْتُمْ مِّن بَعْدِ مَا جَاءتْكُمُ الْبَيِّنَاتُ فَاعْلَمُواْ أَنَّ اللّهَ عَزِيزٌ حَكِيمٌ۝\n209. Агар очиқ-ойдин ҳужжатлар келганидан кейин ҳам тойилсангиз, билинг¬ки, албатта, Аллоҳ ўта иззатлидир, ўта ҳикматлидир. ("Тафсири Ҳилол" китобидан). Валлоҳу аълам!\nАллоҳ ёзувли кийим\nТОВУК БОКИБ ТУХУМ СОТИШ\nЧақириш учун ёлғон гапириш


На Исломга, на Европага, на Ўзбекчиликка тўғри келмайдиган тўйлар ёҳуд "Евроўзбек" бидъатлар » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » На Исломга, на Европага, на Ўзбекчиликка тўғри келмайдиган тўйлар ёҳуд "Евроўзбек" бидъатлар\nНа Исломга, на Европага, на Ўзбекчиликка тўғри келмайдиган тўйлар ёҳуд "Евроўзбек" бидъатлар\n5-10-2020, 07:30 admin Мақолалар / Янгиликлар 53\n"Шаҳарлик". Кўзим билан кўрган" Евроўзбек (шу иборани қаердадир ўқидим) тўйи ҳақида ёзмоқчи эдим. Зеро ёшларга ибрат бўлсаю, бу камчиликларни,бидъатни давом эттирмаслар. Ваҳоланки, пайғамбаримиз «Набий соллаллоҳу алайҳи васаллам:\n«Албатта, энг содиқ калом, Аллоҳнинг китобидир, энг яхши ҳидоят, Муҳаммаднинг ҳидоятидир. Ишларнинг энг ёмони, янги пайдо бўлганларидир. Ҳар бир янги чиққан иш, бидъатдир. Ҳар бир бидъат, залолатдир. Барча залолат, дўзахдадир», дедилар»...\nКуёв жўралар ёввойи қичқириқ билан кириб келишди. Куёвни бир куёв жўра кўтариб, олов атрофидан айлантирди. Сўнг иккинчиси... Охири елкага осилтириб келиннинг уйига олиб киришди. Бир неча фурсатдан кейин "Саломнома" бошланди. Куёв жўралар чимилдиққача кирган. Отин нима ўқияпти эшитилмаяпти, аммо" Ҳазоралле" қулоқ пардасини ёрар даражада. Бир онахон "Бу чимилдиқ, номаҳрам эркаклар, бегоналар кириши мумкин эмас," деса, бошқа яқинроқ қариндош "Бу нима деганингиз, булар шаҳарлик, уларнинг одати шундай, айтаверинглар" деди. Куёв жўралар ялтоқланиб, уйни бошига кўтарар, куёвга бўлар- бўлмас беҳаёларча гап ташлар, уйни бошига кўтарарди. Уларга бировнинг кучи ҳам, гапи ҳам ўтмасди. Бир онахонни қалтироқ босди. Қанд касали бор экан. Йигитлар катталарни босиб ичкарига кирганди. Аммо уларнинг нағмаси ҳали олдинда экан. Чимилдиқ ичидаги дастурхондан куёвга белбоғига бир қийиқ ширинликлар дан солиб беришувди, жўралардан бири унинг қўлидан юлиб олдида эшикка қараб югурди. Қолганлар унинг ортидан югуришди. Ҳамма жўралар ўзларини ўша бола устига отарди. Бўлди тапир-тупур. Стол у ёққа, стуллар бу ёққа учиб тушди. Идишлар синди. Йигитлар тупроққа буланди. Бундан бировнинг завқ олганини кўрмадим. Мен яна бир тўйда бўлдим. Куёв жўралар турли вилоятлар (Самарқанд, Бухоро, Навоий) дан келишган. Ўртоқларини ёнида туриб олиб киришди. Ҳаммасининг юз- кўзида ҳаё бор эди. Ҳар замон- ҳар замонда куёвнинг кийимларини тўғрилаб қўйишади. Салланинг фачини тўғрилаб қўйишади. Чимилдиққа яқин келишмади. Чимилдиқ дастурхонидан чиққан ширинликларни белбоғдан олиб ўша жойдаги болажонларга тарқатишди. Бу йигитларнинг ўзини тутиши, одоби, меҳр улашиб гапириши кўзни қувонтиради. Уланинг баланд овозини эшитмадим... Тун. Тўй давраси бошланди. Ҳовлини декаратсия қилиб, гўзал базмгоҳ тайёрлашибди. Шунда эсимда қолган таъсирли воқеа- келин билан куёвни даврага чорлашди. Улар валсга тушиши керак эди. Куёвнинг кекса бувиси уларнинг олдига келди. Набирасининг қўлидан ушладида, кўзларига қаради. Куёв бувисини бағрига босди. Танса бўлмади. Келин-куёв даврадан чиқишди. Бир куёв жўра момога бир даста гул тутди. Кекса момо хурсанд эди. Яна бир тўйда, келин билан куёвни чимилдиққа киритишди. Тўполон бўлиб кетди. Қиз бир оёғини деворга тираб олган. Туширса, куёв босади. Бу беҳаёлик эмасми. Кейинги тўйда шу одатимиз бўлмаслигини сўрасам "Биз қизимизни тарбиялаб қўйганмиз, қизимиз ундай қилмайди", дейишди. Шундай бўлди ҳам... Қизни йигит томонга чиқариб бераётганда яна бир уятли урф чиққан. Машинагача акасими, бошқасими кўтариб чиқади. Шундай тўйларнинг бирига почча кўтариб чиқибди, машинагача. Келин бир болали бўлди. Бу қурилган оила тинчиб кетгани йўқ." Нега сени поччанг кўтаради" деб. Почча қайнсингилга номаҳрам. Маҳрамлар ҳам шу қизни кўтариш даражасигача етиб келиши мусулмонлигимизга лойиқ иш эмас. "Ҳаё имондандир" деганлар Росулуллоҳ соллаллоҳу алайҳи васаллам. У бўлмагач, ҳар нарса, одамий чегараларидан чиқиш ҳам содир бўлади-да.\nМен тўйхоналаримизнинг маънавият, маърифат кошонаси бўлишини истайман. Зеро, тўй маросимларига бошчилик қилаётган катталарнинг тутумлари ёшларга, меъёрни унутганларга ибрат бўлсин!\nҚизилтепа тумани "Работ" МФЙ отинойиси Сирочева Роҳила\nУмуман олганда ўша “тушурди” қандай бўлса Аллоҳга ёқадиган бўлади? ...\nЯнги оила қурган келин-куёв никоҳ оқшомидан сўнг ховли ёнидаги гулхан атрофида ...\nБидъатлар ширкка тенгмми?\nШунга ўхшаш "фалон қилса ёмон бўлади, пистон бўлади, ризқ келади" деган гаплар ...\nТўйларимиз – бахт остонаси!\nНикоҳ тўйининг шариатга киритилишининг бир неча ҳикматлари бор: 1. Никоҳ тўйи ...\nБидъат аслида нима\nБидъат сўзи луғатда бидъат ўзагидан олинган бўлиб, ўхшаши бўлмаган бир ишни ...


12:07 29 Феврал 2020\n11:36 05.08.2019 Ҳавола олиш\nРоссия ва Япония мулоқотига тинчлик келишуви йўқлиги узоқ йиллардан буён соя солиб келади.\nТОШКЕНТ, 5 авг - Sputnik. Япония Кунашир оролида ўқ отиш машғулотларини ўтказган Россияга дипломатик канал орқали протест билдирди, деб хабар қилди Вазирлар маҳкамаси бош котиби Ёсихидэ Суга. РИА Новости хабари асосида.\nУнинг сўзларига кўра, Токио бешинчи августдан ўнинчига қадар ўтказиладиган манёврлар ҳақида маълумот тўпламоқда.\n"Россия шимолий сарҳадларда ўз ҳарбий салоҳиятини кучайтираётгани бизнинг позициямизга тўғри келмайди ва бунга йўл қўйиб бўлмайди", - деб қайд этган Суга.\nИлгарироқ Россия ТИВ раҳбари Сергей Лавров Япония Россиянинг Жанубий Курилларда ҳарбий фаоллиги туфайли билдирган ташвишига жавобан, қуролланган кучлар ўз ҳудудида ҳаракат қилишаётгани ҳақида гапирган эди.\nЯпония 1855 йилдаги савдо ва чегаралар тўғрисидаги трактатга таянганиб Кунашир, Шикотан, Итуруп ва Хабомаи оролларига даъвогарлик қилиб келмоқда. Токиога кўра, Иккинчи жаҳон урушидан кейин имзоланмаган тинчлик битими фақатгина шу ороллар қайтарилгач имзоланиши мумкин.\nМосква позициясига кўра, жанубий Курил ороллари Иккинчи жаҳон уруши якунлари бўйича СССР таркибига кирган ва тегишли халқаро-ҳуқуқий ҳужжат мавжудлиги боис, Россиянинг ушбу ороллар устидан суверенитети шубҳа остига олиниши мумкин эмас.\n2018-йил ноябрда Сингапурда Владимир Путин ва Синдзо Абэ учрашуви бўлиб ўтди. Томонлар 1956-йилги Қўшма декларация асосида музокара жараёнини тезлаштиришга келишдилар, бу эса Япония томони ушбу масалада жиддий ён босганлигини англатади.


ЎҒРИНИ ҚАРОҚЧИ УРДИ! « Ўзбекистон Халқ Ҳаракати\nЎҒРИНИ ҚАРОҚЧИ УРДИ!\n31 May 2012 - 8:40\n2012 йилнинг 2 май куни Бойсун туманига қарашли бўлган, “Деҳқон бозори” атрофида жойлашган савдо дўкони Сурхондарё вилоят МХХнинг бир гуруҳ ходимлари томонидан тафтиш қилинди. Тафтиш давомида савдо дўконидан, 300 минг АҚШ доллари, 5 миллион ўзбек сўми ашёвий далиллар ҳисобида тортиб олинди. Савдо дўконида фаолият кўрсатиб келаётган 3 кишидан иборат савдо ходимлари эса, МХХ томонидан Сурхондарё вилоятининг Термиз шаҳрига олиб кетилди…\nУшбу ҳолатни кузатиб турган бир йигит: “Ҳеч нима ўзгармайди, пулларини олиб яна қўйиб юборишади…” деганди. Биз ўша бойсунлик йигитга, “Сиз нимага асосланиб бундай демоқдасиз?” деб савол билан мурожаат қилганимизда, у “Агар менинг исмим ва фамилиямни ҳеч кимга айтмасангизлар, мен ҳаммасини бир бошдан айтиб бераман…”деди. Биз охири рози бўлдик.\nУнинг сўзига қараганда: “2010 йилнинг баҳори эди. Чори ака, (савдо дўконнинг эгаси, у кишини бойсунликлар, “Чори мискар” деб аташади.) 50 минг АҚШ доллари билан Тошкент шаҳрининг “Ўрикзор” бозорида “валюта” сотиб турган вақтда СНБ ходимлари қўлга олишган. Бу “воқеа” Бойсунда шов-шувга сабаб бўлди. Ўшанда ҳам, одамлар бу гапга ишонишмади. Баъзи кишилар эса, яқин кунлар ичида, “Чори мискарни, Ўзбекистон телевидениесида кўсатар экан…” деб ҳар-ҳил гаплар тарқатишди.\nОрадан бир ой ўтар-ўтмас, Чори мискар, Бойсунда пайдо бўлиб қолди. Бу ҳолатни кўрганлар эса, “Ана, Чори мискарнинг СНБда “одами” бор экан. Дарҳол қўйиб юборишибди” дейишди.\nМен Чори Бозоровнинг яқин дўсти бўлганлигим учун, саволларга “кўмиб ташлаб”, унинг суҳбатини олдим. У бўлса, “ҳақиқатдан ҳам, мен 50 минг АҚШ. долларини Тошкент шаҳридаги, “Ўрикзор” бозорида сотиб тургандим, СНБ ходимлари мени қўлга олишди. Шундан сўнг, мени СНБнинг “подвал”ида, 3-4 кун сақлаб, қўлимдаги барча пулларимни тортиб олишди. Охири ҳамма томонимни шиб-шийдон қилиб бўлганларидан сўнг, қўйиб юборишди…” деб айтганди.\nҲозирги кунда Чори ака, Тошкент шаҳрида яшайди. У киши, Бойсунда фаолият кўрсатиб келаётган дўконлари учун, керакли бўлган ҳом-ашёларини Тошкент шаҳридаги “Ўрикзор” бозоридан юбориб туради. Бойсундаги савдо дўконларида эса, Алишер, Беҳрўз, Акмал исмли жиянлари фаолият кўрсатиб келмоқда эди…\nЎзи бу дўконда савдо-сотиқ ишлари яхши йўлга қўйилган. “СНБ ходимлари бу дўконга кўп кириб туришади” деган гапни кўп эшитардим. Нега бунақа эканлигини билмайман. Буни кўрган бойсунликлар эса, “Чори мискарнинг жиянлари, СНБнинг агенти бўлса керак!” дегувчилар ҳам топилди. Мен бу гапга ишонмай юргандим.\nНима бўлди-ю, мен ҳам, бир куни қурилиш материалларини сотиб олиш учун, Чори аканинг савдо дўконига кирдим. Қарасам, Бойсун СНБга қарашли бўлган, “УАЗ” русумли автомашинаси савдо дўконни олдида турган экан.\n“Тинчликми?” деб, Алишердан сўрадим, у бўлса, кўзи билан имло-ишора қилиб, СНБ ходимини “кўрсатгандай” бўлди. Мен Чори акадан бу ҳолатни сўрагандим. У киши, “Бойсунда қайси фуқаролар кўпроқ доллар сотади. Қанча суммада, фамилияси ва исми, кўриниши, кийиниши, муомаласи, қандай товарлар билан кўпроқ савдо қилади…” деб айтганди.\nШундан сўнг, мен Чори акадан, узоқлаша бошладим. Шунинг учун ҳам, одамларимиз бежизга айтамас экан-да. “Ўғрини қароқчи урди!”, дегани рост экан…” дейди биз билан суҳбатлашган бойсунлик исми ва шарифини сир тутишини илтимос қилган шахс…


Ўзбекистон фуқаролигини олиш: янги қоидалар | NORMA.UZ\nПрезидентнинг 11.03.2021 йилдаги ПФ-6185-сон Фармони билан қуйидагиларни назарда тутувчи Ўзбекистон Республикасининг фуқаролиги масалаларини кўриб чиқиш тартиби тўғрисидаги низом тасдиқланди:\nшахсни Ўзбекистон Республикаси фуқаролигига умумий, соддалаштирилган (ватандошлар) ва алоҳида тартибда (Президентнинг ташаббуси билан) қабул қилиш масалалари;\nфуқаролиги бўлмаган шахсга нисбатан фуқароликни тан олиш тартиб-таомиллари;\nфуқаролик масалалари бўйича ҳужжатларни «Е-Fuqaro» идоралараро базаси орқали кўриб чиқиш тартиби ва муддатлари;\nфуқаролик масалалари бўйича илтимоснома ва аризаларни қабул қилмаслик асослари.\nФуқаролик масалалари юзасидан илтимоснома ва аризалар қуйидагилар томонидан топширилади:\nЎзбекистонда яшаб турган шахс томонидан – доимий яшаш жойидаги ички ишлар органига;\nЎзбекистон ҳудудидан ташқарида яшовчи шахс томонидан – Ўзбекистон Республикаси консуллик муассасаси, шунингдек дипломатик ваколатхонасининг консуллик бўлимига.\nФуқароликка соддалаштирилган тартибда қабул қилиш ҳақидаги илтимоснома шахснинг вақтинча турган жойи бўйича рўйхатга олинган ички ишлар органига топширилиши мумкин.\nФуқаролик масалалари юзасидан қабул қилинган илтимосномалар ёки аризалар фуқаролик масалаларига оид «Е-Fuqaro» идоралараро маълумотлар базасида (кейинги ўринларда – «E-Fuqaro» ИМБ) рўйхатдан ўтказилади.\nИлтимосномани қабул қилган масъул ходим 3 иш куни ичида илова қилинган ҳужжатларнинг тўлиқлигини ва тўғри расмийлаштирилганлигини ўрганиб чиқади ҳамда сўровномага ўзининг лавозимини кўрсатган ҳолда имзо қўяди. Тақдим этилган барча ҳужжатлар кетма-кетликда материалга тикилади ва уни расмийлаштираётган ходимнинг имзоси билан тасдиқланган ҳолда ҳужжат ички рўйхати тузилади.\nСўровномада кўрсатилган маълумотлар 3 иш куни ичида «Е-Fuqaro» ИМБга киритилади, материаллар эса Қорақалпоғистон Республикаси ИИВ, Тошкент шаҳар ва Тошкент вилояти ички ишлар бош бошқармалари, вилоятлар ички ишлар бошқармаларига юборилади. Сўнгра масъул ходим 10 иш куни ичида маълумотлар «Е-Fuqaro» ИМБга тўғри киритилганлигини текширади, шахсга нисбатан текширув талабномасини шакллантириб, манфаатдор вазирлик ва идораларга юборади. Улар, ўз навбатида, фуқароликни қабул қилишга тўсқинлик қилувчи материалларнинг мавжудлиги ёки йўқлигини кўриб чиқиб, «Е-Fuqaro» ИМБга маълумот киритиш орқали муносабат билдиради.\n«E-Fuqaro» ИМБда текширувдан ўтиб, якунланган талабномага мувофиқ текширув варақаси чоп этилади. Материаллар ва текширув варақаси асосида бир ойлик муддатда хулоса тайёрланади ҳамда ички ишлар вазири ёки унинг ўринбосарларидан бири томонидан тасдиқланади. Текширув варақаси ва хулоса келиб тушган материалга илова қилиниб, умумлаштирилган ахборот-маълумотнома билан бирга кўриб чиқиш учун Президент ҳузуридаги Фуқаролик масалалари бўйича комиссияга юборилади.\nҲужжат Қонун ҳужжатлари маълумотлари миллий базасида эълон қилинган ва 11.03.2021 йилдан кучга кирди.


Руҳий ғалаба 13 — Dilkashradio.com\nАссалому алайкум ҳурматли радио тингловчи мухлислар. Эфирда яна сиз азизлар учун берилиб борилаётган эшиттиришларимиздан бири. Мен Ғолиббек эса микрофон қаршисидаман. Муқаддас Каломнинг бошидан охирагача қараб чиқадиган бўлсак, ўзимизда пайдо бўладиган барча саволларга жавоб топиш мумкин.\nКелинг азизлар, бугунги эшиттиришимизда ҳар биримизга ёшлигимиздан яхши таниш бўлган, балки бу сўзни эшитганимизда бироз этимизни ҳам жунжиктирган жинлар ҳақида сўз юритсак. Жинлар ҳам жуда кучли бўлган махлуқ десак нотўғри бўлмас, аммо улар ҳамма нарсани қилишга қодир эмаслар. Гадаралик одам, ичида яшаётган жинлар ёрдами билангина кишану занжирларни узиб ташлай олган.\nБу одам ўта кучли бўлгани учун ҳам уни ҳеч ким боғлай олмасди, деб айтади Марк китобининг 5 боби 3 ва 4 оятлари. Марк Хушхабар китобининг 9 боби 17 оятидан то 27оятида тасвирланган болакай ўзини ўтга, сувга ташлаб, жонига қасд қилмоқчи бўлади. Болакайнинг ичига кириб олган жин ўз таъсирини ўтказиб, уни ҳалок қилмоқчи бўлади, аммо уддасидан чиқолмайди.\nЖинга йўлиқиш натижасида бир одам соқов бўлиб қолган (Матто 9 боб 32 оят). Бир қиз эса бешафқат азоб-уқубатга дучор бўлган (Матто 15 боб 22 оят). Аммо жинлар қанчалик кучли бўлмасин, уларнинг куч-қудрати албатта чеклангандир. Улар ҳеч қачон Худо қилган ишни қилолмайдилар, бу ҳақида Юҳанно мактубининг 10 боби 21 оятидан ўқиб кўришингиз мумкин.\nЖинлар ҳеч қачон ўз куч-қудратлари билан Худонинг муқаддас ва қудратли хусусиятларига тенг келолмайдилар. Умуман олганда, жинлар ҳам худди иблис каби Худонинг режаларини ҳар турли усуллар билан барбод қилишга ҳаракат қиладилар. Бундай ҳаракатлар иблиснинг фаолиятини янада кенгайтиради. Сон-саноқсиз жинлар иблиснинг хизматкорларига айланадилар.\nГўё иблис бир вақтнинг ўзида ҳамма ерда ҳозирдек кўриниши мумкин, аслида бундай эмас. Биринчидан, жинлар турли хил касалликларга дучор қилиши мумкин. Матто Хушхабар китобининг 9 боби 32 ва 33 оятлари хамда Луқо Хушхабар китобининг 13 боби 10 ва 16 оятлари шу ҳақида гапиради. Айнан Луқо китобидаги шу бобда «ёмон руҳ» туфайли қадди букилган аёл ҳақида гапирилади, бу аёлни «ўн саккиз йилдан бери шайтон боғлаб қўйган» эди.\nБаъзан руҳий ёки жисмоний касаллик билан жин фаолияти ўртасида ўзаро боғлиқлик бўлади. Бироқ бу нарсани ҳар доим ҳам аниқлаб бўлмайди. Шунинг учун жисмоний ёки руҳий касалликни ёвуз руҳларга боғламоқчи бўлган киши жуда эҳтиёткор бўлиши керак. Яна бир бор эслатиб ўтаман: Худо йўл берган тақдирдагина иблис турли хил оғриқ-касалликларга одамларни дучор қилиши мумкин (2 Коринфликларга мактуби 12 боб 7-10 оятлар). Хуллас азиз тингловчилар, шайтон ва унинг ёрдамчилари фақатгина инсонларга ва Яратувчимизга қарши бўлган махлуқдир. Шунинг билан бугунги эшиттиришимизни шу жойда якунласак-да ва сиз, азиз тингловчиларимиз билан хайрлашсак. Хайр саломат бўлинглар.\nРуҳий ғалаба 308\nРуҳий ғалаба 327\nРуҳий ғалаба 222


Мирзиёев 9 давлат элчиларидан ишонч ёрлиқларини қабул қилди. - UzTV New York, Inc.\nМирзиёев 9 давлат элчиларидан ишонч ёрлиқларини қабул қилди.\nЎзбекистон Республикаси Президенти Шавкат Мирзиёев 2 май куни қатор давлатларнинг Ўзбекистондаги янги элчиларидан ишонч ёрлиқларини қабул қилиб олди.\nЕвропа Иттифоқининг мамлакатимиздаги делегацияси раҳбари этиб тайинланган Эдуардс Стипрайс, Қирғизистон Республикаси, Франция Республикаси, Италия Республикаси, Чехия Республикаси, Япония, Миср Араб Республикаси, Туркия Республикаси ва Саудия Арабистони Подшоҳлигининг Ўзбекистондаги Фавқулодда ва мухтор элчилари этиб тайинланган Данияр Сидиқов, Виолен де Вильмор, Андреа Бертоцци, Ярослав Сиро, Нобуаки Ито, Амани ал-Итр, Аҳмет Башар Шен, Ҳишам бин Мишал ал-Сувейлимдан ишонч ёрлиқларини топширди.\nПрезидент дипломатик миссиялар раҳбарларини самимий қутлар экан, Ўзбекистон ушбу давлатлар билан ҳамкорликни изчил ривожлантиришга алоҳида аҳамият қаратишини таъкидлади.\n– Ўзбекистон Республикаси мустақилликка эришган дастлабки кунлардан бошлаб пухта ўйланган ташқи сиёсатни изчил амалга ошириб келмоқда. Унинг замирида халқимизнинг кўп асрлик тарихи, маданияти, анъана ва қадриятлари, эзгу орзу-интилиш ва манфаатлари мужассамдир, – деди Шавкат Мирзиёев.\n– Ўзбекистоннинг ташқи сиёсати Бирлашган Миллатлар Ташкилоти Низомида мустаҳкамлаб қўйилган асосий ҳуқуқий тамойилларга ва Конституциямизга, мамлакатимиз ўз зиммасига олган халқаро мажбуриятларга тўлиқ мос ҳолда амалга оширилмоқда.\nБиз ўзимиз танлаган, тинчликпарварликка асосланган, юзага келадиган зиддият ва қарама-қаршиликларни фақат тинч, сиёсий воситалар билан ҳал этишга қаратилган йўлга доимо содиқмиз, – деди давлат раҳбари.\n– Ҳеч қандай ҳарбий-сиёсий блокларга қўшилмаслик, бошқа давлатларнинг ҳарбий базалари ва объектларининг Ўзбекистон ҳудудида жойлашувига, ҳарбийларимизнинг чет эллардаги операцияларда иштирок этишига йўл қўймаслик давлатимизнинг қатъий сиёсий позицияси бўлиб қолади.\nТашқи сиёсат соҳасидаги барча ҳамкорларимизга нисбатан очиқлик ва хайрихоҳлик руҳида, прагматик сиёсат олиб борамиз, – деб таъкидлади Шавкат Мирзиёев.\nЎзбекистон Европа Иттифоқи билан самарали муносабатларни юксак қадрлайди. Бунинг мустаҳкам ҳуқуқий негизини Шериклик ва ҳамкорлик тўғрисидаги битим ташкил этади. Ушбу ҳужжат асосида кўп қиррали муносабатларнинг таъсирчан механизмлари – Ҳамкорлик кенгаши ва қўмитаси, Парламентлараро ҳамкорлик қўмитаси ва бошқа тузилмалар фаолият кўрсатмоқда.\n“Европа Иттифоқи – Марказий Осиё” форматидаги вазирларнинг навбатдаги учрашуви шу йил кузда Ўзбекистонда ўтказилиши ўзаро манфаатли ҳамкорликни янада мустаҳкамлашга ёрдам беради.\nМамлакатимиз Ўзбекистон – Европа шериклигининг кенг кўламли инвестиция дастури доирасида Европа тикланиш ва тараққиёт банки билан ҳамкорликни янада ривожлантириш бўйича фаол иш олиб бормоқда.\nХалқимизда “Ён қўшни – жон қўшни”, “Қўшнинг тинч – сен тинч” деган мақоллар бор. Булар тарих тажрибасидан келиб чиқиб, неча минг йиллик яхши қўшничилик муносабатларини инобатга олиб айтилган буюк ҳикматли сўзлардир.\nСaвдo, иқтисoдиёт вa саноат сoҳaсидaги ҳaмкoрлик ҳамда экспoрт крeдитлари бўйича Ўзбекистон – Италия ҳукуматлараро ишчи гуруҳининг шу йил Рим шаҳридаги нaвбaтдaги йиғилиши икки тoмoнлaмa сaвдo-сотиқ ҳажмининг ўсиши, иқтисодиётимизга Италия сармоялари ортиши учун қулай шарт-шароит яратади.\nЎзбeкистoн Республикаси билан Чехия Республикаси ўртасидаги дўстона муносабатлар мустаҳкамланмоқда. 2015 йилда Чехия Сенати раиси М.Штех, жорий йил февраль ойида Депутатлар палатаси раиси Я.Гамачек бошчилигидаги делегациялар мамлакатимизда бўлди. Томонлар турли даражадаги, жумладан, олий мақомдаги ташрифларни амалга оширишдан манфаатдор.\nИслом Каримов номидаги Тошкент давлат техника университети қошида ташкил этиладиган Ўзбекистон – Япония ёшлар инновация марказининг ишга туширилиши мўлжалланмоқда. Мазкур марказ саноат тармоқларига энг илғор инновацион ғоя ва технологияларни кенг татбиқ этиш, соҳа ривожини янги босқичга кўтаришда катта аҳамиятга эга бўлади.\nЎзбекистон ва Миср халқларини кўп асрлик ришталар, муштарак маданий қадриятлар боғлаб туради. Нил дарёсида сув ҳажмини ўлчайдиган ноёб қурилма – ниломер ускунасини яратган буюк аждодимиз Аҳмад Фарғонийнинг бой илмий мероси билан халқларимиз бирдек фахрланади.\nЎзбeкистoн икки томонлама келишувларни амалга ошириш бўйича барча соҳаларни қамраб олган Амалий ҳаракатлар режасини, яъни ўзига хос “йўл харитаси”ни қабул қилди. Ўзаро савдо ҳажмини кўпайтириш ва истиқболли инвестиция лойиҳаларни амалга оширишда Савдо-иқтисодий ҳамкорлик бўйича ҳукуматлараро комиссия фаолиятига алоҳида эътибор қаратилмоқда.


БИР ҚАДАМ ОЛДИНДАГИ ТЕЛЕМАРКАЗ – Фарғона ҳақиқати\nХоразмга ташрифнинг биринчи куни фарғоналик журналистлар вилоят телерадиокомпаниясида бўлишди. Компания бир йил аввал бунёд этилиб, фойдаланишга топширилган гўзал ва ҳашаматли бинода жойлашган. Унинг қурилишига давлат бюджетидан 26 млрд. сўмлик маблағ ажратилган экан. Энди компанияни замонавий техник телеаппаратура ва бошқа асбоб-ускуна билан таъминлаш учун яна 40 млрд. сўм ажратиладиган бўлибди.\nФарғоналик меҳмонларда юксак дид билан барпо этилган квадрат шаклидаги катта бинонинг ўзи ҳамда бу ерда теле-радиожурналистлар учун яратилган меҳнат ша-роитлари катта таассурот қолдирди.\nДеярли ҳар бир телекўрсатув суратга олинадиган, тегишли равишда безатилган алоҳида студия мавжуд. Жумладан, “Ассалом, Хоразм!” деб номланадиган эрталабки телекўрсатув, “Қизим, сенга айтаман” ёки бўлмаса “Бор гап шу” ток-шоулари студиялари… Фарғоналик журналистлар “Ассалом, Хоразм!” студиясига келган чоғларида навбатдаги кўрсатув суратга олинаётгани устидан чиқиб қолишиб, телебошловчилар ва операторлар билан суҳбатлашишди.\nТелестудиялар ёнида режиссёр, овоз оператори, муҳаррир ва дастурларни тузиш, кўрсатувларни тайёрлаш ва узатиш билан шуғулланувчи мутахассислар хоналари жойлашган. Монтаж, грим хоналари ҳамда шинам ва ёруғ ошхона бор.\nТеле-радиожурналистларга яратилган шароитлар билан батафсил таништириб бўлгач, телерадиокомпания раиси Ўткир Матқурбонов меҳмонларни мажлислар залига таклиф этди. Бу ерда фарғоналик қаламкашларнинг хоразмлик ҳамкасблари – тележурналистлар билан ижодий мулоқоти бўлиб ўтди. Унда “Фарғона ҳақиқати” – “Ферганская правда” газеталари бош муҳаррири Муҳаммаджон Обидов, Хоразм телевидениеси муҳаррири Бекпошша Хўжаева, “Фарғона ҳақиқати” газетаси таҳририяти бўлим мудирлари Севара Алижонова, Ботир Мадиёров сўзга чиқиб, “бундай телевидение биноси ва шароит-лар бошқа вилоят марказларида, ҳатто пойтахтдаги айрим телеканалларда ҳам йўқ” дея, ўз таассуротлари ҳақида гапирдилар. Мулоқот дўстона, илиқ вазиятда ўтди.\nШу йил май ойида Ўзбекистон Журналистлари ижодий уюшмаси Фарғона вилоят бўлими таклифига кўра хоразмлик журналистлар гуруҳи Фарғона вилоятига келадиган бўлдилар.


«Албатта, Аллоҳ имон келтирганларни мудофаа қилур...» оятининг тафсири қандай? | Azon.uz - Ахборот-таҳлилий портал\n1498 19:05 09.10.2019\nБаъзи бегуноҳ мўминлар қатл этилаётгани, ёмонлик ва зулмга йўлиқаётган бугунги кунда “Албатта, Аллоҳ имон келтирганларни мудофаа қилур...” оятини тафсири қандай бўлади?\nАллоҳ сизни яхшлик-ла мукофотласин.\nСиз Оиша розияллоҳу анҳонинг Расулуллоҳга (соллаллоҳу алайҳи ва саллам): “Ичимизда солиҳлар бўла туриб ҳам ҳалок бўламизми?” деганларида, у зот: “Ҳа, агар ёмонлик кўпайса”, деганларидан бехабар кўринасиз. Бугунги кунда ёмонликлар нақадар кўпайганини кўрмаяпсизми?! Мункар ишларни инкор қилмай, сукут сақлашнинг ўзи ёмонлик эмасми?! Бундан ташқари сиз Аллоҳ таолонинг: “Мол-мулкларингиз ва жонларингиз (офати ва мусибати) ила синалурсизлар. Шунингдек, сизлардан олдин Китоб берилганлар ва мушриклардан кўп азиятли (аччиқ) гапларни эшитасизлар” оятини ўқимаганмисиз?! Ҳазрати Билол, Суҳайб, Аммор ва бошқа саҳоба (розияллоҳу анҳум)ларнинг қанча азоб тортганини билмайсизми?! Бугунда азоб чекаётган кишилар ўша ахёр саҳобалардан яхшироқми?!\nМақолалар шайх Рамазон Бутий Тафсир Фатво


Эрон АҚШ пилотсиз учқичини ўққа тутгани айтилмоқда\n07 май 2021, Тошкент вақти: 06:30\n"Predator" пилотсиз учқичи.\nҚўшма Штатлар ўзига қарашли пилотсиз учқич Форс кўрфази узра, халқаро ҳаво ҳудудида кузатув олиб бораётган пайтда Эрон томонидан нишонга олингани, бироқ уриб туширилмаганини айтмоқда.\nАҚШ расмийларининг айтишича, ҳодиса 1 ноябр куни рўй берган.\nБу ҳақдаги маълумот матбуотга сизиб чиқа бошлагач, пайшанба куни ошкор қилинди.\nПентагон матбуот вакили Жорж Литтлнинг айтишича, Россияда ишлаб чиқилган иккита СУ-25 жанговар самолёти АҚШ пилотсиз учқичига қарата бир неча марта ўт очган. Бироқ кузатув учқичи Эрон ҳужумидан омон қолган ва базага қайтган, дея қўшимча қилди АҚШ Мудофаа вазирлиги расмийси.\nЛиттлнинг айтишича, "Predator" пилотсиз учқичи ҳужумга учраган пайтда Эрон соҳилларидан тахминан 30 километр узоқликда бўлган. Халқаро ҳаво ҳудуди эса Эрон соҳилидан 22 километр узоқликда бошланади.\nВашингтон Эрон расмийларига халқаро ҳаво ҳудудига доир Форс кўрфази осмонида пилотсиз учқичлар ёрдамида кузатувларни давом эттиражаги тўғрисида билдирди, дея қўшимча қилди Пентагон вакили Литтл.


Андижонлик тадбиркорлар доимий изланишда | Ўзбекистон "Адолат" социал-демократик партияси\n23 Июнь, 14:36 • Андижон вилояти, Янгиликлар • 945 марта кўрилди • Комментариев к записи Андижонлик тадбиркорлар доимий изланишда нет\nКейинги йилларда республикамизда бошқа соҳалар қатори иқтисодиётни юксалтириш, ишлаб чиқаришни ривожлантириш ва бунинг натижасида аҳолининг турмуш фаровонлигини ошириш йўлида улкан ишлар амалга оширилмоқда. Юртбошимиз томонидан ишлаб чиқилган ва ҳаётга изчил татбиқ этилган Ўзбек модели ҳамда унинг асосида яратилган давлат дастурлари бу борада биз учун муҳим дастуриламал бўлмоқда.\nБундан беш йил муқаддам ноозиқ-овқат махсулотлари ишлаб чиқаришни кенгайтириш дастурига асосан Андижон шаҳрининг Боғишамол даҳасида “Боғишамол люкс текстил” масъулияти чекланган жамиятини ташкил этган эдик. 90 минг долларлик замонавий хорижий ускуналар олиб келиниб, трикотаж маҳсулотлари ишлаб чиқаришни йўлга қўйдик. Иш ўринларини асосан вақтинча уйда ишсиз ўтирган хотин-қизлар ва ёшлар ҳисобига тўлдиришга эътибор қаратдик.\nИзланиб иш олиб борганимиз, маҳсулот сифати доим назоратга олингани ва республикамизда тадбиркорлик фаолиятининг қўллаб-қувватланиши натижасида жуда тез бозорда ўз ўрнимизни топиш билан бирга ҳамкорларимиз сафи кенгайиб борди. Бугунги кунга келиб енгил саноат корхоналари орасида етакчилар қаторидан жой эгалладик, десам муболаға бўлмайди. 30 турдаги маҳсулотларимиз нафақат ўзимизда, балки хорижда ҳам харидоргир бўлиб бормоқда. Ўтган 2014 йилда экспорт хажми 1,5 миллион АҚШ долларини ташкил қилди.\nТадбиркорликка давлат даражасида кўрсатилаётган кўмак хусусида гап кетганда бир мисолни келтиришни истайман. Москва шаҳрида ўтказилган халқаро ярмаркада танишим бўлмиш андижонлик фермер опа сутни қайта ишлаш линиясини харид қилди. Бу ускунанинг нархи опа учун 3 минг доллар арзон белгиланди. Бошқа давлатлардан келган харидорлар имтиёз сабабини сўраганларида, ярмарка ташкилотчилари: “Ўзбекистонда тадбиркорлар учун жорий этилган божхона тўловлари ускуна нархини камайтириш имконини беради”, дея жавоб бердилар. Шунда кўпчилик: “Биз ҳам бизнесимизни Ўзбекистонда очсак бўлар экан”, дея эътироф этганларига гувоҳман.\nДарҳақиқат, қулай ишбилармонлик муҳити, тадбиркорларга тақдим этилган имтиёзлар туфайли жамиятимиз томонидан 2014 йилда катта маблағ иқтисод қилиниб, ушбу маблағ ишлаб чиқаришни кенгайтиришга сарфланди. Жумладан, лизинг асосида 230 минг долларлик тўқув дастгоҳлари Германиядан келтирилди. Натижада 20 та қўшимча иш ўрни яратилди. Калава ипдан корхонанинг ўзида мато тўқилиши натижасида маҳсулот таннархи пасайтирилди. Жорий йилда ҳам 10 нафар коллеж битирувчиларини ишга қабул қилдик. Бу билан ишловчиларнинг умумий сони 90 нафардан ортди.\nЖамоамиз аъзолари иш билан бирга жамоат ишларида щам фаол. Улар орасида Ўзбекистон «Адолат» СДП аъзолари щам бор. Уларнинг жамоат ишларидаги фаоллиги, давлатимиз томонидан амалга оширилаётган ислоҳотларда олдинги сафларда бораётгани уларнинг юрт келажагига, ватан тақдирига бефарқ эмаслигини кўрсатади.\nБугунги кунда енгил саноат соҳасига бел боғлаган ҳар бир тадбиркор Президентимиз илгари сурган фикр – экспортга чуқур қайта ишланган, қўшилган қиймати юқори бўлган сифатли маҳсулот етказишни ўз олдига мақсад қилиб қўйган. Зеро, бунинг учун бизда барча имкониятлар мавжуд.\nКези келганда бир нарсани алоҳида таъкидлаб ўтмоқ лозим. Республикамизда тадбиркорликка бўлган эътибор шахсий ҳаётимизда ҳам катта ўзгаришларга олиб келди. Бугун оиламиз ҳам иқтисодий жиҳатдан бойиган. Яхши яшаш учун яратилган шароит, шахсий машиналар ва фарзандларимиз камоли учун барча қулайликлар мавжудлиги билан ҳар қанча фахрлансак арзийди.\n“Боғишамол люкс текстил” масъулияти чекланган жамияти раиси\nАндижонлик тадбиркорлар доимий изланишда was last modified: Июнь 23rd, 2015 by matbuot\n« “ОАВнинг мустақиллиги ва эркинлигини янада мустаҳкамлаш, олиб борилаётган ижтимоий-сиёсий, иқтисодий ислоҳотларнинг очиқ ва ошкоралигини таъминлашда уларнинг фаоллигини ошириш масалалари” Соғлом ва адолатли жамият кафолати »


26 октябр 2021, Тошкент вақти: 10:03\nБритания қирол оиласи аъзоси Кент графлиги шаҳзодаси Майкл президент Каримовни кўролмай қайтадиган бўлди.\nБритания қирол оиласи вакили Кент графлиги шаҳзодаси Майкл ва у билан инглиз тадбиркорларидан иборат делегациянинг 8 декабр куни Тошкентга келгани ҳақида расмий матбуот хабар бермади.\nБу ҳақда Британиянинг Ўзбекистондаги элчихонаси сайтида хабар берилди.\n“Жорий ҳафтада Тошкентда “Бирлашган Қироллик ҳафтаси” ўтказилади. Бу тадбир доирасида Буюк Британия ва Ўзбекистон ўртасидаги савдо ва таълим соҳаларидаги алоқаларга бағишланган қатор тадбирлар ўтказилади. Ҳафта давомида Ўзбекистонга Қирол оиласи аъзоси Кент графлиги шаҳзодаси Майкл ташриф буюради ва барча асосий тадбирлар, жумладан, савдо ва саноат бўйича Ўзбекистон-Британия кенгашининг 17 мажлиси ҳамда Тадбиркорлик бўйича Британия мукофотини топшириш маросимида қатнашади”, дейилади элчихона тарқатган хабарномада.\nШаҳзоданинг шунингдек, Ўзбекистон Олий мажлиси Сенати ва Тошкентдаги Уэстминитр университетига ташриф буюуриши айтилмоқда.\nБритания Қирол оиласи вакиллари Бирлашган Қиролликнинг бошқа давлатлар билан иқтисодий сиёсатини юритишда фаол қатнашиб келади ва шаҳзода Майклнинг Тошкентда икки давлат ўртасидаги савдо ва таълим соҳасидаги алоқаларни тарғиб этувчи тадбирда қатнашиши айни муддаодир.\nЛекин айтиб ўтганимиздек, Ўзбекистон расмийлари томонидан олий меҳмонга унинг мақомига яраша қизиқиш билдирлмаётгани диққатга сазовордир. Шу сабабдан бўлса керак, Британиянинг Тошкентдаги элчихонаси матбуот хизмати расмийси Леонид Кудрявцев шаҳзоданинг ташрифи ҳақида маълумот беришдан бош тортди.\nЛондондаги Шарқшунослик ва Африка тадқиқотлари марказининг Ўзбекистон бўйича таҳлилчиси Алишер Илҳомов Тошкентда “Бирлашган Қироллик ҳафтаси”нинг ўтказилаётгани ва олий даражали меҳмоннинг келиши ортида нафақат икки томон манфаатидаги иқтисодий ҳамкорлик, балки кейинги пайтларда яна путури кетаётган Ўзбекистон-Ғарб муносабатларини сақлаб қолиш уринишлари бор, деган фикрда.\n- Менимча, бу гео-стратегик сиёсатнинг бир қисмидир, яъни Афғонистондаги уруш давом этаётган бир пайтда, АҚШ ва Британия асосий ўйинчилар ҳисобланган НАТОнинг Афғонистондаги қўшинлари таъминотини кафолатлаш учун Ўзбекистон билан алоқларни сақлаб қолиш муҳимдир. Тошкентда бундай тадбирнинг ташкил этилиши ва унга Қриол оиласи вакилининг ташриф буюриши алоқаларни сақлаб қолиш ва мустаҳкамлаш учун қулай шароит яратади. Шу сабабдан, менимча, Қўшма Штатлар ҳам, Британия ҳам ана шу мақсадни амалга оширишда Ўзбекистон билан иқтисодий соҳада муносабатларни мустаҳкамлашга уринмоқда,- дейди Алишер Илҳомов.\nАйни пайтда, Британия жамоатчик фикри Лондон ҳукумати ва монархия вакилларининг стратегик манфаатлар эвазига Ўзбекистондагидек мустабид ҳукумат билан иқтисодий ҳамкорлик ўрнатишига танқидий кўз билан қарайди, дея қўшимча қилади лондонлик таҳлилчи.\nШаҳзода Майклни Ўзбекистон Президенти Ислом Каримов қабул қилиши эҳтимоллари ҳақида Британия элчихонаси хабарномасида айтилмаган.\nЛекин Каримовнинг 9 декабр куни Москвага КХШТ ва МДҲ саммитларида қатншиш учун жўнаб кетгани инобатга олинса, Британия шаҳзодаси Ўзбекистон Сенати вакиллари ҳузурида меҳмон бўлиш билан чекланишига тўғри келишини тахмин қилиш мумкин.\nШу ерда эслатиб ўтиш жоиз, 2006 йилнинг аперлида Тошкентга Британия Консерватив партияси вакили лорд Роберт Солсбери келганида, кент графлиги шаҳзодаси Макйлдан фарқли ўлароқ, уни президент Каримов қабул қилган эди. Ўзбекистон матбуоти ҳам Британия ҳукуматида ҳеч қандай лавозими ва мақоми бўлмаган лорднинг тошкентга қилган шахсий ташрифини анча кенг ёритган эди.\nЎшанда Британиянинг Тошкентдаги собиқ элчиси Крег Мюррей Озодлик билан суҳбатда лорднинг Тошкетга ташрифи ҳақида мана бу мулоҳазаларни айтган эди.\n- Британия тарихида ғалати ва ғайриоддий режимларни қўллаб-қувватлаган сиёсатчилар ҳар доим бўлган. Масалан, Британия зодагонлари орасида 1939 йилдан олдин Адольф Гитлерни қўллаб-қувватлаганлар жуда кўп бўлган. Улар Германияда меҳмон бўлиб қайтиб, Гитлернинг қандай яхши ишлар қилаётгани ҳақида оғиз кўпиртириб гапирган. Бундай одамлар ҳали ҳам бор ва улар билан ёнма-ён яшашга мажбурсиз. Лекин муҳими бундай шахсларга аҳамият бермаслик лозим, чунки улар бунга лойиқ эмас,- деган эди собиқ элчи Мюррей.


Қурбонлик ҳукмлари - 10 Августа 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Август » 10 » Қурбонлик ҳукмлари\nАллоҳ таолонинг бандаларига ато этган неъматлари чексиз ва беҳисобдир. Мазкур беадад неъматлардан бири эса ўз бандаларига савоб захираларини бойитиб олишлари учун тақдим этган ўзига хос эзгулик ва яхшилик мавсумларидир. Ҳақ таоло Ўзининг илми азалийсида инсон зотининг заифлиги, гуноҳлар чангалига тушиб қолишга мойиллигини билгач, уларга гуноҳлари ўчирилиб, ажру савобларининг қат-қат орттириб берилишига сабаб бўладиган махсус мавсумлар инъом этди. Ана шундай эзгулик мавсумларидан бири зулҳижжа ойининг аввалги ўн кунлиги ҳамда унда амалга ошириладиган қурбонлик амалидир. Қурбон ҳайити маъносини берувчи "ийду-л-азҳо” сўзи бежизга бундай номланмаган. Зеро, ҳаж амалларининг асоси бажариладиган бу кунлардаги энг асосий иш Аллоҳ таоло учун шукрона тарзида жонлиқ сўймоқдир. Шунинг учун ҳам бу байрам бизнинг тилда "қурбон ҳайити” деб аталади.\nАллоҳ таоло розилиги учун ва Унинг беҳисоб неъматларига шукроналик ҳиссининг рамзи ўлароқ қон чиқариш динимиз Ислом таълимотида буюк амаллардан саналади. Бу – қалбдаги тақводан, иймон нуридан далолатдир. Аллоҳ таоло марҳамат қилади: «Унинг (қурбонликнинг) на гўшти ва на қони Аллоҳга етиб борур! Балки, (шу иш орқали) сизлардан пайдо бўлган тақвогина Унга етур» (Ҳаж сураси, 37-оят). Шунингдек, қурбонлик Аллоҳнинг шиорларини, У жорий этган диний маросимларни улуғлаш, ҳурматлаш демакдир. «(Иш) шудир! Кимки Аллоҳнинг маросимларини улуғлар (ҳурматлар) экан, бас, албатта бу (ҳурмат) қалблардаги тақво туфайлидандир» (Ҳаж сураси, 32-оят).\nАллоҳ таоло учун жонлиқ сўйиш ниҳоятда фазилатли ва савобли амаллардан эканлигига қуйидаги ҳадиси шариф ҳам далолат қилади. Оиша онамиз разияллоҳу анҳодан ривоят: Расулуллоҳ соллаллоҳу алайҳи васаллам марҳамат қилиб дедилар: «Одам боласи Наҳр кунида қон чиқаришдан ҳам кўра Аллоҳга маҳбуброқ бўлган бирон амални қилмайди. (Аллоҳ таоло учун сўйилган) жонлиқ қиёмат кунида шохлари, юнглари ва туёқлари билан келади. Қасамки, унинг қони ҳали ерга тўкилмасдан бурун Аллоҳ ҳузуридаги юксак мақомга тушади (яъни ҳали унинг қони ерга тушмасдан бу амалнинг савоби Аллоҳ ҳузурида юксак ўринга ёзиб қўйилади, валлоҳу аълам). Бас, қилаётган қурбонлигингиз билан шодланинг. Димоғингиз чоғ бўлсин!» (Термизий ривояти).\nҚурбонлик қилиш Иброҳим алайҳиссалом суннатларини тирилтириш ҳамдир. Тарихдан ва Қуръони карим ва ҳадиси шарифлардан маълумки, Аллоҳ таоло Ўзининг халили бўлмиш Иброҳим алайҳиссаломдан ўғли Исмоилни қурбонлик қилишни талаб қилади. Иброҳим ва Исмоил алайҳимассаломлар Аллоҳнинг иродасига буткул бўйсуниб, Унинг буйруғини амалга оширишга киришган пайтларида Аллоҳ таоло Иброҳимни тўхтатиб, Исмоилнинг ўрнига жаннатдан туширилган бир қўйни қурбон қилишга буюради. Аллоҳ таоло ўзининг азалий илмида Иброҳим ва Исмоилларнинг нечоғли буюк иймон соҳиби эканликларини биларди, аммо, Ўзининг чексиз ҳикматига мувофиқ, уларнинг иймон ва исломларини ташқи оламда ҳам зоҳир қилишни хоҳлади. Ота-бола пайғамбарлар ўзларининг мислсиз итоатларини кўрсатишгач, Аллоҳ таоло уларни мукофотлади. Уларни қиёматга қадар улуғланадиган, тилларда достон бўладиган буюк зотлардан қилди.\nЮқоридаги фазилатлардан ташқари қурбонлик қилишда кишининг ўзи ва оила аъзоларига байрам кунида кенгчилик яратиш, ночор мусулмонлар орасида раҳм шафқат ва муҳаббат уруғларини экиш, қалбларга сурур ва шодлик олиб кириш каби бир қатор эзгу ишлар мужассамдир.\n"Қурбонлик” арабча "узҳийя” сўзининг ўзбекча варианти ҳисобланади. "Узҳийя”нинг луғавий маъноси ҳақида "у – қурбонлик қилинадиган ҳайвоннинг номи”, дея таъриф берганлар. Қурбонликнинг шаръий моҳияти ҳақида эса уламолар бир-бирига яқин маънода кўплаб таърифлар берганлар. Жумладан, фиқҳий китобларда "(Қурбонлик) махсус жониворни махсус вақтда сўймоқ, у вақт эса азҳо кунидир” ("ал-ъиноя шарҳу-л-ҳидоя”: 9/505), "(қурбонлик) шаръан: махсус ҳайвонни махсус вақтда қурбат нияти билан сўймоқдир” (Ҳаскафий: "ад-дурр ал-мухтор”), деган таърифлар келади.\nҲанафий мазҳабига кўра моли нисобга етган, муқим (яъни сафарда бўлмаган), мусулмон одам учун қурбонлик қилиш вожиб ҳисобланади. Қуръони каримда Аллоҳ таоло Пайғамбаримиз соллаллоҳу алайҳи ва салламни ва У киши орқали бутун мусулмон умматини шу ишга буюрган: "Бас, Раббинг учун намоз ўқи ва жонлиқ сўй!” (Кавсар сураси, 2-оят). Машҳур тобеинлардан Қатода, Ато ва Икрима раҳматуллоҳи алайҳимлар оятдаги "намоз ўқи” иборасини "ҳайит намозини ўқи” дея изоҳлаганлар. Шунга кўра, ҳожилар ва бошқа қурбонлик қилувчилар ҳайит намози ўталгандан сўнг жонлиқларини сўядилар. Ҳадиси шарифлардан эса Абу Ҳурайра разияллоҳу анҳудан ривоят қилинган қуйидаги ҳадис далилдир. "Кимки, имкони бўлатуриб қурбонлик қилмаса, бас, бизнинг намозгоҳимизга яқинлашмасин” (Имом Аҳмад, Ибн Можа ва Ҳоким ривоятлари).\nҚурбонлик учун чорва ҳайвонлари сўйилади. Улар: туя, сигир ва қўйдир. Бунда уларнинг эркак ва урғочи жинслари тушунилади. Қўй деганда эчкилар ҳам назарда тутилади. Демак, туя, сигир, қўй ва эчкилар қурбонликка яроқли ҳайвонлар ҳисобланади. Шунингдек, буқаларнинг буйвол деб аталувчи айрим турлари ҳам қурбонлик қилиниши жоиз.\nҚурбонлик қилинувчи ҳайвоннинг шаръан эътиборли бўлган ёшга кирган бўлиши шартдир. Жобир разияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам шундай деганлар: «Фақат мусиннани сўйинглар. Илло, агар бу иш сизларга қийин келса, қўйдан жазаъ бўлганини сўйсангиз ҳам бўлаверади» (Муслим ривоятлари). «Мусинна» деб туя, мол, қўй ва эчкилардан «саний» ёшига тўлганларига айтилади.\nЮқоридаги ҳадисга биноан, туя, сигир ва эчкидан фақат «саний» ва ундан юқори ёшда бўлганларигина қурбонликка яроқли ҳисобланади. Қўйдан эса «жазаъ» ва ундан юқориси қурбонликка ўтади. Демак, туянинг «саний»си деб туғилганига беш йил тўлгани айтилади. Сигир ва буқанинг «саний»си эса туғилганига икки йил тўлгани бўлади. Қўй ва эчки эса бир йилда «саний» бўлади. Қўйдан «жазаъ» бўлгани туғилганига олти ой тўлиб, еттинчи ой кетганидир. Шунга кўра, туя (қамарий йил бўйича) беш ёшга кирган бўлиши, сигир ва буқалар икки ёшга тўлган бўлиши, қўй эса камида олти ойлик бўлган бўлиши талаб этилади.\nЖонлиқ қурбонликнинг дуруст бўлишига монеълик қилувчи айблардан саломат бўлиши керак. Модомики, қурбонлик Аллоҳ таолога яқинлик ҳосил қилиш мақсадида амалга ошириладиган иш деб эътибор қилинар экан, бу иш учун энг яхши, энг сара, семиз, соғлом ва айбу нуқсонлардан холи бўлган жониворни танлаб олиш мақсадга мувофиқдир. Шунингдек, қурбонлик учун сўйиладиган жонивор албатта ҳалолу покиза молдан бўлиши керак. Зеро, Аллоҳ таоло хуш ва покизадир, фақат хуш ва покиза нарсаларнигина қабул қилгай.\nБаро ибн Озиб разияллоҳу анҳудан ривоят қилинган ҳадисда Набий соллаллоҳу алайҳи васаллам шундай дедилар: «Тўрт хил жонивор қурбонликка ярамайди: 1. Шапкўрлиги билиниб турган даражадаги шапкўр жонивор. 2. Касаллиги билиниб турадиган даражадаги касал жонивор. 3. Оқсоқлиги билиниб турадиган даражадаги оқсоқ жонивор. 4. Оёқда туролмайдиган даражадаги беҳол-мадорсиз жонивор» (Сунан соҳиблари ривоят қилишган). Ҳадисдаги охирги жумла маъно эътиборига кўра таржима қилинган бўлиб, аслида "суякларида илик битмаган озғин жонивор” маъносига далолат қиладиган сўз ишлатилган. Демак, шунчаки, озғин эмас балки оёқ суякларида илиги бўлмаган даражада озиб кетган жониворни қурбонлик қилиб бўлмайди. Бундай жонивор ниҳоятда мадорсиз бўлади.\nЮқоридаги ҳадис қурбонликка путур етказувчи айб-нуқсонларни билишда асос кабидир. Юқоридаги ҳадисга биноан ва қиёсан уламолар қуйидаги сифатга эга бўлган жониворларнинг қурбонликка ярамаслигини айтадилар.\n5. Касаллиги кўриниб турган касал жонивор.\n10. Шоҳи кесиб ёки суғуриб олинган жонивор. Аммо ўзи шоҳсиз туғилган бўлса, қурбонликка ярайди.\nХулоса қилиб айтадиган бўлсак, қурбонликка сўйиладиган жонивор ўзига озор етказадиган, семириб ёғ бойлашига монеълик қиладиган ва баҳосини туширадиган барча айб-нуқсон ва касалликлардан холи бўлиши керак. Салафи солиҳлардан нақл қилинганки, улар қурбонликка сўйиладиган жониворнинг ҳар қандай каттаю-кичик айблардан холи бўлганини танлар эдилар. Агар жониворда биронта арзимас айб топилса ҳам, уни қурбонлик қилишни кариҳ кўрардилар.\nҚурбонлик сўйишнинг биринчи вақти ҳайит намози билан хутба ўқилгандан сўнг бошланади ва ҳайитнинг учинчи куни қуёш ботганда тугайди. Бошқачароқ ибора билан айтилса, қурбонлик уч кун давомида сўйилади: қурбон ҳайити куни ва унинг кейинидан келувчи ташриқ кунларининг илк икки кунида. Бироқ энг афзали қурбонликнинг ҳайит намози ўқиб бўлиниши билан амалга оширилишидир. Ҳайит намозидан аввал ёки қурбонликнинг охирги вақтидан кейин сўйилган жонлиқ шаръий қурбонликка ўтмайди. Бунга юқорида айтиб ўтилган мана бу ҳадис далолат қилади. Баро разияллоҳу анҳудан ривоят қилинади: Расулуллоҳ соллаллоҳу алайҳи васаллам қурбонлик куни ҳайит намозидан сўнг бизларга ваъз қила туриб шундай дедилар: «Бугунги кунимизда биринчи бўлиб қиладиган амалимиз(ҳайит) намозни ўқишимиз, сўнгра (уйга) қайтиб жонлиқ сўйишимиздир. Кимки шундай қилса, унинг иши суннатга мувофиқ келибди. Кимки намоздан аввал сўйган бўлса, у бор-йўғи оиласига тақдим қилган гўштдир, холос. Бу куннинг маросимидан (яъни қурбонликдан) эмас».\nИмом Абу Ҳанифа (раҳматуллоҳи алайҳ) наздида қурбонлик вақти ҳайит намози ўқилмайдиган чекка ва қишлоқ жойлар аҳолиси учун қуёш чиққандан кейин киради. (Яъни, улар бомдоддан сўнг бир муддат ўтиб, қуёш чиққандан кейин сўяверсалар бўлади). Аммо, ҳайит намози ўқиладиган шаҳар жойларда эса ҳайит намози ва хутбаси ўқилгандан кейингина қурбонлик вақти киради. Унгача сўйилган жонлиқ қурбонликка ўтмайди.\nТуя ва сигирни қурбонлик қилишда етти киши иштирок этиши жоиз. Яъни, масалан, етти киши тенг пул ташлаб туя ёки сигир сотиб олишади ва уни ўз номларидан сўйишади. Шунда ҳаммалари қурбонлик қилган бўладилар. Жобир разияллоҳу анҳудан ривоят: «Биз Ҳудайбия йилида Расулуллоҳ соллаллоҳу алайҳи васаллам билан биргаликда қурбонлик қилдик. Шунда туяни етти кишидан, сигирни ҳам етти кишидан қурбонлик қилдик» (Имом Муслим ривояти). Ҳузайфа разияллоҳу анҳудан ривоят қилинади: «Расулуллоҳ соллаллоҳу алайҳи васаллам ҳажжатул-вадодаги қурбонликда сигирга етти кишини шерик қилиб сўйдирдилар» (Имом Аҳмад ривояти). Аммо қўй ва эчкиларда эса шерикчилик мумкин эмас. Битта қўйни фақат бир киши сўйиши мумкин.\nИнсон ўзи амалга оширган қурбонлигидан ейиши жоиз. Ҳанафий (шунингдек ҳанбалий) мазҳаби уламоларнинг сўзларига кўра, қурбонликнинг гўшти уч қисмга бўлинади. Учдан биридан унинг соҳиби ейди, яна учдан бирини фақир-мискинларга садақа сифатида улашади, қолган учдан бирини эса қариндош-уруғ, ёр-биродарларга ҳадя қилади. Бироқ, агар қурбонлик эгаси қурбонликнинг учдан биридан кўпроқ миқдорда истеъмол қилса, бу ҳам жоиздир. Агар қурбонлик қилувчи одамнинг болачақаси кўп, ўзи эса қўли калтароқ бўлса, оила аъзоларига кенгчилик юзасидан уни садақа қилмаслик, балки уйида қолдириш афзал ҳисобланади.\nҚурбонлик тоат бўлганлиги учун уни инсоннинг ўзи сўймоғи афзал ҳисобланади. Лекин, бу иш қўлидан келмаса, бировни ўзидан вакил қилиб, сўйдириши мумкин. Бу ҳолатда ҳеч бўлмаганда ўша қурбонлиги сўйилаётган маҳалда унинг тепасида туриб, гувоҳ бўлиши мақсадга мувофиқдир.\nАллоҳ таоло қурбонликларингизни Ўз ҳузурида ҳусни қабул этсин, байрамларингиз муборак бўлсин!\nКатегория: HIDOYAT SARI / ҲИДОЯТ САРИ | Просмотров: 30 | | Теги: ЖИН… (марҳум қизиқчи Ҳожибой ТОЖИБО | Рейтинг: 0.0/0


Суҳбатдошимизга кўра, 62 ёшли Қадам Саидмуродов 8 йиллик жазо муддатини ўташ жараёнида олган касаллигининг асорати сабабли вафот этган.\nМухбиримиз тасарруфидаги маълумотларга кўра¸ Қадам Саидмуродов 1990-йиллар ўрталарида ўзбек мухолифати етакчиси Муҳаммад Солиҳ билан алоқадорликда айбланиб, 8 йилга озодликдан маҳрум қилинган.\nАйблов ҳужжатларида Қадам Саидмуродовнинг мухолифат фаолияти учун пул берганлиги айтилган.\nЖазо муддатини Ўзбекистон халқ артисти Озодбек Назарбеков билан бир камерада ўтаган шоир озодликка чиққанидан сўнг Назарбековнинг кўплаб қўшиқларига муаллифлик қилган.\nҚадам Саидмуродов 1987 йил Ўзбекистонда хит бўлган, таниқли қўшиқчи Юлдуз Абдуллаева ижросидаги “Мен сизни азизим...” қўшиғига ёзилган шеър муаллифидир.\nЎзбекистонда хизмат кўрсатган артист Юлдуз Абдуллаева Қадам Саидмуродов билан ҳамкорлик махсули бўлган бу қўшиқ ҳақида ўтган йили Озодликка гапириб берган эди.\n- Мен ўзи шеър ëзиб турардим. “Мен сизни соғиндим” деган шеър ëзганман. Лекин бу шеърни қўшиқ қилиш ниятим йўқ эди. Ўша пайтларда Қадам Саидмуродов Ўзбекистон радиосида ишлар эди. Ўзбекистон радиосида оркестр билан кўп ëзувлар қилиб юрардик.\nЎша пайтларда Қадам акага “Бир шеър ëзган эдим. Бир кўриб беринг” деб кўрсатганман. Қадам ака шеърни кўрганлар ва шу шеърдан илҳомланиб “Мен сизни азизим...” деган шеър ëзганлар.\nКейин “Мен ҳам йўлда шунақа шеър ëздим”, деб кўрсатдилар. Мен бу шеърни кўрганимдан кейин менга куй келди. Кейин куй басталаганман. Ўша пайтда радиода композитор Дони Илëсов ишлардилар. Мен у кишига шу куйни “оркестр жўрлигида қилиб берсангиз”, деб кўрсатганман.\nШу билан бу қўшиқ оркестр учун басталанган ва оркестр билан ижро этганман. Мусиқаси ўзимники¸ оранжировкаси Дони Илëсовники¸ сўзи Қадам ака Саидмуродовники¸ дея эслаган эди Юлдуз Абдуллаева.\nҚадам Саидмуродов вафотига ўзининг Фейсбукдаги саҳифасида муносабат билдирган Ўзбекистон халқ шоири Хуршид Даврон назарида марҳум пок ва тўғри инсон бўлган:\n-Қадам Сайидмуродов билан тенгдош, адабиётга бирин-кетин кириб келган эдик. Йиллар ўтиб, қўшни бўлиб бир неча йил ёнма-ён яшадик. Бир-биримиздан ёмонлик кўрмадик.\nМустақиллик арафасида Ёзувчилар уюшмаси томонидан уй тақсимланганда болаларимиз билан сиғмай қолган уйларимизни топшириш эвазига янги уй беришди.\nКейин маълум бўлдики, мен билан Қадаму яна 2 кишидан бошқа бирон зот эски уйини топширмабди,эски уйларини ҳам сақлаб қолишибди,янги уйли ҳам бўлишибди.\nБаъзилари ҳатто » Ўзи менга квартира керак ҳам эмасди, бергандан кейин ноилож олдим» деб керилиб юришди. Ҳолбуки,Қадамнинг 3 ўғли бирин-кетин бўй чўзиб келаётган эди,у эски уйини ҳам топширмаса бўларди. Аммо, тўғрилиги учун, поклиги учун уйини топширди. Янги уйга кўчиб келиб,4-5 йил ўтар ўтмай яна қисилиб яшашга мажбур бўлди¸ деб ëзди шоирнинг дўсти.\n1951 йилда Хоразм вилоятида туғилган Қадам Саидмуродов Урганч педагогика олийгоҳини битирган.\n1975-1990 йилларда Ўзбекистон радиотелевидениеси мусиқали эшиттиришлар бўлимида муҳаррир бўлиб ишлаган.\n1984 йилда Ўзбекистон ёзувчилар уюшмасига қабул қилинган.\nМана бу мисралар шоирнинг сўнгги тўплами “Аломат армонлар” китобидан ўрин олган.\nТишларингни тишларга ботқизиб,\nДавлатини нақд қилиб қўйдинг.\nЖимлигини бахт қилиб қўйдинг...\nҚора ит деб,\nОқ ит деб,\nҚилсалар ҳам киноя,\nИтлар қилар ҳимоя...


Марснинг шимолий яримшарида баҳор фасли 199 кун давом этади - zarnews.uz\nСайёрамизда одамлар сони йил сайин ортиб бормоқда. Шунинг учун одамлар бошқа сайёраларни забт этиш иштиёқида яшамоқда.\nШу боис бўлса керак, Марс одамзод томонидан энг кўп ўрганилган сайёра ҳисобланади. Олдинги даврларда Марсда ҳаёт йўқ, деб санаб келинган бўлса, уни космик аппаратлар билан ўрганиш даври бошлангандан буён Марсни ўрганиш масаласига катта эътибор берила бошланди. Шу мақсадда Марс томон юзлаб космик аппаратлар учирилган бўлса-да, уларнинг учдан бири бу сайёра сатҳига етиб борган, холос. Бу аппаратларнинг аксарият қисми сирли сабабларга кўра, Марс сатҳига етиб бормаган ва изсиз йўқолган. Олимларнинг фикрича, балки Марсда ҳам космик аппаратларни ютиб юборадиган «бермуд учбурчаги» мавжуддир.\nМарсни биринчи марта италиялик олим Галилео Галилей 1609 йилда телескопда кузатган. У қизил рангда кўрингани туфайли қадимги Рим халқлари мифологиясида уруш худосининг номи (арабларда у Миррих) номи билан аталган. Чунки уни қонга бўялган сайёра, деб ҳисоблашган. Марснинг қизил рангда кўринишига сабаб, унинг тупроғи таркибида темир оксиди (темир занги) кўплигидан. Шунинг учун бу сайёрани «қизил сайёра» деб ҳам аташади.\nМарснинг массаси Ернинг массасидан 10 марта кичик. Қуёшдан узоқлиги Ерникига нисбатан 1,5 барабар катта. Ерда сутканинг давомийлиги 24 соат бўлса, Марсда 24 соат 37 дақиқа 22,7 сонияга тенг. Ундаги гравитация Ердаги гравитациянинг 37 фоизини ташкил этади. Бошқача қилиб айтганда, Ерда 100 килограмм бўлган жисм Марсда 37 килограмга тенг. Марс атмосферасининг 95 фоизи карбонат ангидриддан иборат. Ундаги босим мавсумий ўзгаради, айниқса, унинг қолпоқларидаги музларнинг эриши ва музлашига боғлиқ равишда ўзгариб туради. Умуман айтганда, ундаги босим Ердаги босимдан 160 марта кичик. Бу дегани унга учиб борган космонавт скафандрсиз бир дақиқа ҳам яшай олмайди: танасидаги қон қайнаб кетади.\nМарснинг температураси қутбида -153 градусдан экваторида +25 градусгача ўзгариб туради. Унинг ўртача температураси -55 градусни ташкил этади.\nМарсда глобал магнит майдони мавжуд эмас. Лекин пўстлоғининг айрим қисмлари магнитланган бўлар экан. Бу эса олдин унинг магнит майдони мавжуд бўлганлигидан дарак беради.\nМарсда Қуёшнинг чиқиши ва ботиши арафаси Ердагидан фарқ қилади. Ерда Қуёш ботишдан олдин қизариб ботишса, Марсда унинг атмосфераси чанг тўзонлари билан қоплангани учун ҳаворанг тус олади.\nСайёрада Қуёш тизимида энг катта баландликга эга бўлган Олимпус Монс номли, баландлиги 27 километр вулқон мавжуд. Вулқонлар асосан сайёранинг Фарасида провинциясида жойлашган бўлиб, 30 миллион квадрат метр майдонни (деярлик Африка қитъасининг майдонига тенг) эгаллаган. Вулқон қолдиқлари массаси шунчалик каттаки, олимларнинг ҳисобига кўра, улар Марснинг айланиш ўқини силжитиб юборишга қодир бўлар экан.\nОлимлар сайёрадаги жинслар таркибида сув белгилари борлигини аниқлашган. 2006 йилда олимлар Марснинг сиртида олти йил аввал кузатилмаган янги ёғингарчилик қолдиқларини кўришган. НАСА олимларининг гапларига кўра, бу Марс сирти бўйлаб гоҳида сувнинг оқишини исботлайди. Бошқа олимларнинг фикрича, бу қолдиқлар карбонат ангидрид газининг музлашини ёки чангларнинг ҳаракатини кўрсатади. Космик аппаратлар берган маълумотларга кўра, ўтмишда Марс тўлиқ атмосферага эга бўлган. Унинг сиртидан сувлар оқиб турган, кўллар ва денгизлар мавжуд бўлган. Иқлим ўзгариши билан Марснинг барча гидросфераси амалда йўққа айланган. Марсдаги сувлар фақат унинг қутб қолпоқларида муз шаклида сақланиб қолган. Ҳозирги замон ҳисоб-китобларига кўра, агар бу қолпоқ музлари эритиб юборилса, Марс сатҳи ўнлаб метрлар баландликдаги сув қатлами билан қопланади.\nМарс ва Ер ўзининг айланиш ўқлари экваториал текисликларига нисбатан деярли бир хил бурчак остида оғган. Ерда бу бурчак катталиги 23,5 градусни ташкил этса, Марсда 25 градусга тенг бўлади. Шу боис уларда йил фасллари бир хилда кечади. Лекин Марс йили тахминан икки Ер йилига тенг бўлгани учун Марснинг фасллари Ер фаслларига нисбатан икки марта узоқроқ давом этади. Масалан, Марснинг шимолий яримшарида баҳор 199 кун, ёз 182 кун, куз 146 кун ва қиш 160 кун давом этади.\nМарс ўз сатҳида маълум бир асимметрияга эга бўлади. Унинг жанубий яримшари ва экваториал регионлари кратерлар билан тўлиб тошган. Шимолий яримшари эса узунлиги 10600 километр, кенглиги 8500 километр бўлган текисликдан иборат. Уларнинг ўртача қолган сиртидан 6 километр паст ҳисобланади. Марс тузилишидаги бундай асимметрия Қуёш системасининг бошланғич даврларида бу сайёрада бўлиб ўтган гигант тўқнашув натижаси бўлса, ажаб эмас.\nМарсда Қуёш тизимида энг катта бўлган канёнлар мавжуд ва улар «Маринер воҳаси», деб аталади. Унинг узунлиги 4500 километр, кенглиги 200 километр, чуқурлиги 11 километргача боради. Узунлиги бўйича АҚШнинг Колорадо дарёсидаги Катта канёндан 10 марта, кенглиги бўйича 7 марта катта келади.\nМарсда 2 қатламли қутб қолпоқлари мавжуд. Пастки қатлам сув музлари ва чанг аралашмаларидан иборат бўлиб, у ўзгармайди. Юқори қатлами фасллар ўзгаришига боғлиқ, углекислотадан иборат бўлиб, қуруқ муз деб аталади. Баҳорда температуранинг ошиши билан қаттиқ ҳолатдан газсимон ҳолатга айланади. Натижада, қолпоқнинг ҳажми камаяди. Қишга бориб эса газ музлаб, қолпоқни каттартиради.\nОчиқ кечада Марсни кўз билан кўриш мумкин. Июл ва сентябрь ойларининг ўрталарида Марс сиртини телескопда тиниқ кузатса бўлади.\nМарснинг Фобос (грекчада “қўрқинч”) ва Деймос (грекчада “даҳшат”) деб аталувчи иккита йўлдоши бор. Уларни 1877 йилда америкалик астроном Асеф Холл кашф қилган. Уларнинг орбиталари Марсга жуда яқин. Бу йўлдошлар вақтида астероид бўлган. Марс уларни ўзига тортиб олиб, йўлдошига айлантирган. Айниқса, Фобоснинг ҳаракат орбитаси Марсга жуда яқин бўлганидан, олимларнинг айтишича, келгусида унинг Марсга қулаб тушиш эҳтимоли жуда катта ҳисобланади. Ана шунда Фобос қулаб тушиши жараёнида портлаб, парчаланиб кетади ва Марсда Сатурндаги каби халқа пайдо бўлиши мумкин.\nМарс атмосферасининг таркибини 95 фоиз карбонат ангидрид гази, 3 фоиз азот ва 1,6 фоиз аргон ташкил этади. Унинг сиртида кислород ва сув излари ҳам топилган. Айрим олимларнинг фикрича, унда метан излари ҳам мавжуд. Бу нарса Марсда ҳаёт бўлиши мумкин, деган фикрнинг пайдо бўлишига олиб келади. Чунки метан кўпинча ҳайвонлар томонидан юзага келтирилади. Бошқа олимлар эса метан Марсда бўлиши мумкин бўлган зайтун минераллари томонидан ҳам ҳосил бўлиши мумкин, деб ҳисоблайди.\nМарс ва Ер орасидаги масофа 55-100 миллион километр ўртасида ўзгариб туради. Бу оралиқ масофа энг кичик бўлган пайтларни “буюк рўпара туриш” деб айтишади. Бундай ҳолат ҳар 15-17 йилда такрорланиб туради: 1877, 1892, 1909, 1924, 1939, 1954, 1971, 1988, 2006 йилларда кузатилган. Охирги марта бундай туриш 2006 йил 27 августда бўлиб ўтган. Ана шу куни Ер ва Марс бир-бирига шунчалик яқинлашганки, бундай яқинлашиш ўтган 60000 йил ичида содир бўлмаган. Ўшанда Марс тунги осмонда (ёрқинлиги бўйича Ой ва Венерадан кейин туради) ярқираб равшан кўриниб турган.\nАхборот манбаларидан маълумки, Россия ва АҚШ давлатлари Марсни забт этиш бўйича лойиҳалар тузган ва улар устида олимлар ва муҳандислар жадал ишларни олиб боришмоқда. Лекин инсонни Марсга учириш катта сармоя талаб этади. Жаҳон ахборот агентликларининг хабарларига кўра, бир одам учун Марсга саёҳат 10 миллиард долларга тушар экан. Бундан ташқари, Марсдаги бир неча омиллар инсоннинг унда узоқ вақт яшашига тўсқинлик қилади. Биринчидан, Марснинг магнит майдони ва унинг атмосферасида азон қатлами мавжуд эмас. Демак, Марснинг сиртига Қуёшнинг ултрабинафша нурлари бемалол кириб кела олади ва инсон ҳаётига катта таҳлика солади. Иккинчидан, Марснинг гравитация майдони Ерникига нисбатан 2,5 марта кичик ҳисобланади. Бу эса инсон суякларининг тезда мўртланишига ҳамда мушакларининг қуриб кетишига олиб келади. Бундан ташқари, Марс томон сайёҳат фақат бир томонга бўлади, яъни у томон учган одам Ерга қайтиб кела олмайди. Шунга қарамасдан, 2030 йилга мўлжалланган Марсга сайёҳат ишқибозлари кам эмас. Минглаб инсонлар бу сайёҳатда иштирок этишга истак билдирган. Эътиборлиси шундаки, улар ичида йирик олимлар ҳам бор.


Android-вирусларнинг сони 40 фоизга ортди\n21:37 / 18.04.2016\nAndroid мобиль ОТ учун вирусларнинг умумий сони ўтган йилга нисбатан 40 фоиздан ошди. Бу ҳақида Semantec компанияси тармоғининг таҳдидлар бўйича йиллик ҳисоботида хабар берилди.\nМаълум бўлишича, 2015 йилда вируслар билан 14 мингга яқин Android-қурилмалар зарарланганлиги қайд этилган. iOS-қурилмалари билан таққосланса, уларда вируслар сонининг ортиши бор-йўғи 9 фоизни ташкил этади. Мутахассисларнинг фикрича, Google операцион тизими дунёдаги кўплаб вирусларга сабабчи бўлди.\nБундан ташқари, мутахассислар нолли кун заифлигининг сони ҳам ўсаётгани ҳақида хабар беришди. Уларнинг сони 2014 йил билан қиёслаганда 125 фоизга (54та заифлик) ортган. Уларнинг кўпчилиги Internet Explorer ва Adobe Flash Player’да кенг тарқалган. Бундан ташқари, энг кўп тарқалган 5та заифликнинг 4таси айнан Flash Player’да топилган.


Nokia 105 ва Nokia 130: ҳозиргина янги телефонлар тақдим этилди - Terabayt.Uz\nNokia 105 ва Nokia 130: ҳозиргина янги телефонлар тақдим этилди\nNokia компанияси бугун -- 17 июлда ўзининг Nokia 105 ва Nokia 130 номли тугмачали телефон моделларини янги талқинда намойиш қилди. Телефонлар янги дизайн, процессор ва ҳамёнбоп нархга эга бўлган.\nHMD Global компанияси илк Nokia 105 модели тақдим қилинганидан 2 йил ўтиб, телефоннинг тубдан ўзгарган 2-авлод версиясини бозорга қайтариш режасини тузиб чиққан кўринади. Янгитдан намойиш қилинган Nokia 105'нинг аввалги моделлардан фарқи — нисбатан катта ва рангли 1,8 дюймли дисплейи. Аввалги Nokia 105 моделида 1,45 дюймли экран ўрнатилган эди.\nШунингдек, янги Nokia 105 телефони 4 мегабайтли оператив хотира ҳамда 4 мегабайтли доимий ички хотирага эга бўлган.\nNokia 105 алоқанинг 2G тармоғида ишлайди. Унинг корпусдан ажраладиган батареяси сиғими 800 мА соат. Бу аккумулятор телефонда 15 соат суҳбат қуриш имконини беради. Кутиш режимида эса бу қувват билан телефон 1 ой "яшайди".\nNokia 105 телефонида 500 та SMS, "телефон китоби"да 2000 та контакт рақамларни сақлаб қўйиш мумкин.\nШу билан бирга, илғор «трубка»да FM-радио, 3,5 мм.ли аудио-туйнук ва micro-USB 2.0 порти мавжуд. Телефонда камера йўқ.\nЎлчамлари: 112 x 49,5 x 14,4 мм., вазни -- 73 грамм.\nТелефон Nokia Series 30+ операцион тизим платформасида ишлайди ҳамда қадрдон Snake Xenzia ўйини билан бирга тақдим қилинади. HMD Global'га кўра, Nokia 105 телефони бозорда 1 ва 2 та сим-картали талқинларда сотилади.\nЯнги Nokia 105 кўк, қора ва оқ рангли талқинда ишлаб чиқарилади. Уни халқаро бозорда 15 доллардан харид қилиш мумкин.\nHMD Global шу куни яна бир ҳамёнбоп телефони -- 2014 йилда намойиш қилинган Nokia 130'нинг римейк талқинини намойиш қилди.\nТелефон 1,8 дюймли, 128 х 160 пикселли экран, 4 МБ оператив ҳамда 8 МБ доимий хотира билан таъминланган. Унда, шунингдек 32 гигабайтгача сиғимли хотира флешкасини ўқийдиган microSD бўлмачаси ҳам бор.\nNokia 130 аппаратида FM-радио, 3,5 мм.ли аудио-туйнук, micro-USB 2.0 порти мавжуд.\nBluetooth модули мавжудлиги боис, телефон симсиз аудио-қулоқчинни ҳам қўллаб-қувватлайди. Телефонда фоточақноқли камера ҳам мавжуд.\nУнинг ўлчамлари: 111,5 x 48,4 x 14,2 мм.\nУнинг электр токи сиғими 1020 мА соат бўлган батареяси ёрдамида телефонда 44 соат суҳбат қуриш мумкин. Ўртача фойдаланганда бу қувват унга 1 ойга етади.\nNokia 105 каби, янги Nokia 130 телефони ҳам Nokia Series 30+ платформасида фаолият кўрсатади. Унга Snake Xenzia билан бирга, 5 та содда ўйинлар ўрнатилган.\nЯнги Nokia 130 қора, кул ранг ва қизил рангли корпусларда, $28 доллар баҳосида сотувга чиқарилади.\nHMD Global компанияси ижрочи директори Арто Нуммела (Arto Nummela)нинг маълум қилишича, бозорда бу смартфонларга катта эҳтиёж мавжуд. Жумладан, 2016 йилда мазкур ҳамёнбоп моделлардан жами 400 миллион дона сотилган.


Қирғизистон. Ганси базаси кенгайтирилмоқда.\nМаълумки, 11 сентябр воқеаларидан сўнг АҚШ етакчилигидаги аксилтеррор коалиция Қирғизистон ҳудудига ўз авиабазасини жойлаштирган эди. Олинган хабарларга кўра, айни пайтда бу авиабаза ўз майдонини кенгайтирмоқда.\nҚирғизистон пойтахти Бишкек шаҳридаги “Манас” халқаро аэропорти ҳудудига жойлашган аксилтеррор кучларнинг Ганси авиабазаси ўз майдонини кенгайтирадиган бўлди. Бу ҳақда Итар- ТАСС ахборот агентлиги шундай хабар қилади:\n- Қирғизистон мудофаа вазирлиги ва Ганси авиабазаси раҳбарлари ўртасида имзоланган шартномада аксилтеррор кучлар учун қўшимча тарзда 300 гектар ер ажратилиши белгиланган. Бу жойга авиабазанинг техникаси ва аскар чодирлари кўчирилади. “Манас” аэропортининг ҳудуди эса аэропортга қайтарилади ёки бу ерга Ганси авиабазасининг бошқа техникаси ўрнатилади, - дейилади Итар - ТАСС ахборот агентлиги тарқатган хабарда.\nҚирғизистонда жойлаштирилган аксилтеррор кучлар раҳбариятига кўра, авиабаза майдони аксилтеррор кучлар хавфсизлигини кучайтириш ва аскарларнинг маиший ҳаётини яхшилаш мақсадида кенгайтирилмоқда. Қирғизистон мудофаа вазирлигига кўра, бу ерда аксилтеррор кучлар хавфсизликни сақлашга кўмаклашувчи бир қанча қурилма барпо этадилар. Қирғизистон оммавий ахборот воситаларининг ёзишича, АҚШ ҳарбийлари ажратилган ерни ўзлаштиришга киришганлар. Бу ерга қурол - аслаҳа омбори, техник терминаллар ва йиғма уйлар қурилади. Қурилишнинг умумий қиймати 60 миллион долларни ташкил этади. Бу маблағ Қирғизистондаги қурилиш ташкилотлари томонидан ўзлаштирилади.\nАйни пайтда Қирғизистондаги Ганси авиабазасида аксилтеррор коалициясига кирган 7 мамлакатнинг 1,5 минг аскари, “Ф - 16” русумидаги 12 қирувчи самолёти ва бир нечта вертолётлари бор. Авиабаза раҳбарияти бу кучларни жойлаштириш учун ижарага олган 300 гектар ер майдонига ҳукуматлараро келишувга мувофиқ йилига 5,5 миллион доллар ижара ҳақи тўлайди. Ганси авиабазаси ўтган йили Қирғизистонга 20 миллион доллар миқдорида фойда келтирган. Бу маблағга ёнилғи, озиқ-овқат маҳсулотлари сотиб олинган.\nҚирғизистон ҳукумати аксилтеррор кучларнинг Ганси авиабазаси мамлакатга иқтисодий манфаат келтирибгина қолмай, балки хавфсизликни таъминлашда ҳам муҳим омил бўлмоқда , деган фикрни билдирмоқда.\n- Қирғизистонга нисбатан босқинчилик бўлади ёки бўлмайди, деб олдиндан айтиб бўлмайди. Лекин бизнинг асосий вазифамиз мамлакат хавфсизлигини таъминлашдан иборатдир. Қирғизистон ҳудудида жойлашган аксилтеррор кучлар бу борада муҳим омил бўлмоқда, - деди Қирғизистон президентининг маслаҳатчиси Болот Жанузақов.\nҲукумат фикрича, Ганси авиабазасидан унча узоқ бўлмаган Қант аэропортига Россия ҳарбий ҳаво кучларининнг жойлаштирилиши мамлакат хавфсизлигини янада мустаҳкамлайди.\nЛекин ҳукуматнинг бундай қарашига бир қанча сиёсатчилар қарши фикр билдирмоқдалар. Олий Кенгаш депутати Бакитбек Бекбоев қирғиз матбуотидаги чиқишларида , аксилтеррор қўшинлар таркибида АҚШ ҳарбийлари кўпчиликни ташкил этади. Бу кучлар Республика ҳудудида фақат бир - икки йил туриши керак эди. Аммо Ганси авиабазаси ҳукуматдан 300 гектар ер олиб ўз ҳудудини кенгайтирмоқда. Бундан хулоса қиладиган бўлсак, АҚШ Қирғизистонда умрбод қолмоқчи, деган хулосани билдиради.\nМустақил кузатувчилар эса аксилтеррор кучлар Ганси авиабазасининг 300 гектарли янги майдонга кўчирилиши ва бу майдоннинг 270 гектарли қўриқлаш ҳудуди билан ўраб олиниши , Бишкек яқинига Россия ҳарбий ҳаво кучлари базасининг жойлаштирилиши билан боғлиқ, деган фикрни билдирмоқдалар. Россия ташқи ишлар вазири Сергей Иванов АҚШ – Россия муносабатларини шархлаб шундай деган эди:\n- Ироқ бўҳрони натижасида юзага келган қарама- қаршиликлар Россия ва АҚШ муносабатлари ёмонлашганлиги тўғрисида турли таҳминларни келтириб чиқарди. Бироқ, бу масалада шуни айтиш мумкинки, Россия ва АҚШ президентлари ўзларининг сўнгги учрашувларида икки мамлакат ўртасидаги алоқалар мустаҳкам эканлигини билдиришди.\nГанси раҳбарияти ҳам авиабазасининг янги майдонга кўчирилиши Россия ҳарбий базасининг Қирғизистонга жойлаштирилиши билан боғлиқ масала эмас, деб билдирди.


Раҳматилла Мирзаевнинг ўлимига унинг ўғли алоқадор эканлиги аниқланди\n15:58 / 12.06.2015\nТаниқли сухандон Раҳматилла Мирзаевнинг ўлдириб кетилиш юзасидан олиб борилган тергов иши якунланди. Унинг хулосалари Ўзбекистон Бош прокуратураси матбуот хизмати томонидан эълон қилинди.\nБош прокуратура қотилликни содир этишда фуқаро К. Шоазизов билан биргаликда марҳумнинг ўғли У. Мирзаевни ҳам айблади.\nЭслатиб ўтамиз, 2015 йилнинг 2 мартида миллий телерадиокомпания сухандони Раҳматилла Мирзаев Зангиота туманининг Чувалачи қишлоғида истиқомат қилувчи 21 ёшли К. Шоазизов томонидан ўлдириб кетилган эди. Прокуратура ва ички ишлар органлари томонидан жиноятчи қўлга олиниб, воқеа юзасидан тергов иши олиб борилди. Дастлабки тергов давомида жиноятга сухандоннинг ўғли ҳам алоқадор эканлиги аниқланди.\n“Ўзбекистон Бош прокуратураси томонидан ўтказилган дастлабки тергов натижаларига кўра, фуқаролар К. Шоазизов ва У. Мирзаевлар Жиноий кодекс моддаларига мувофиқ келувчи жиноятларни содир этганликда айбланди; жиноий иш кўриб чиқиш учун судга жўнатилди”, – дейилади хабарнома матнида.


Made in Uzbekistan тамғаси остида вагонлар экспорт қилинмоқда / Ўзбекистон янгиликлари, энг сўнгги хабарлар\nMade in Uzbekistan тамғаси остида вагонлар экспорт қилинмоқда\n25 октябр 2017, 15:00 975 кўрилди\n«Ўзбекистон темир йўллари» АЖга қарашли «Тошкент йўловчи вагонларини қуриш ва таъмирлаш заводи» илк маротаба Made in Uzbekistan тамғаси остида ўз маҳсулотларини экспорт қила бошлади. Бу ҳақда компания ахборот хизмати хабар берди.\nМарказий Осиёда ягона бўлган ушбу заводда метро вагонлари таъмирланади, янги кўринишдаги йўловчи вагонлар ишлаб чиқарилади. Жорий йилдан бошлаб корхона маҳсулотлари жаҳон бозорига чиқди.\n2016 йилда Россия ва Қозоғистон давлатлари томонидан Ўзбекистон вагонсозлари ишлаб чиқараётган 61 911, 61 907 русумдаги платскарт ва купе вагонларига қизиқиш катта бўлган эди. Жорий йилда эса улар учун мўлжалланган янги кўринишдаги қулай вагонларни ишлаб чиқаришга киришилди. Йил охирига қадар 5 та платскарт ва яна шунча купе вагонларига буюртмалар келиб тушди.\nМазкур вагонларга илк бор замонавий сув ва ҳавони тозалаш ускуналари ўрнатилган, ёритиш тизими бутунлай ўзгартирилган Вагон ичини жиҳозлашда ёрқин ранглардан фойдаланилган. Вагонни тайёрлаш жараёнида йўловчиларнинг хавфсизлигига ҳам алоҳида эътибор қаратилган. Ушбу экспорт маҳсулотига заводнинг ўзида тайёрланган 68 922 ва 68 921 русумдаги тележкалар ўрнатилган. Илк 4 та вагон июль ойида буюртмачиларга жўнатилди. Йил охирига қадар қолган маҳсулотлар ҳам ўз эгаларига етказилади.\n"Ўзбекипаксаноат" маҳсулотлари Европа Иттифоқи давлатларига экспорт қилинади\nЎзбекистонда "Қалампир" масъулияти чекланган жамиятлари ташкил этилади


ЎзА - Сув таъминоти яхшиланмоқда\nСув таъминоти яхшиланмоқда\n21.09.2017 16:14 Чоп этиш версияси\nМамлакатимизда ичимлик суви таъминоти тизимини ривожлантиришга доир муҳим дастур ва лойиҳалар ҳаётга изчил татбиқ этилиши шаҳар ва туманлар, жумладан, қишлоқ жойларда марказлаштирилган сув таъминоти ҳолатини тубдан яхшилаш имконини бермоқда.\nШу билан бирга, аҳолини сифатли ичимлик суви билан таъминлаш, ичимлик сувини оқилона ва самарали ишлаб чиқариш, етказиб бериш ва реализация қилиш билан боғлиқ ҳал этилмаган қатор муаммолар ҳам мавжуд.\nЖанубий минтақаларда, айниқса, Қорақалпоғистон Республикаси, Бухоро, Жиззах, Қашқадарё, Сурхондарё, Сирдарё ва Хоразм вилоятларида тоза ичимлик суви таъминоти етарли даражада эмас. Баъзи чекка қишлоқларимиздаги марказлаштирилган сув таъминотининг ҳолатини қониқарли, деб бўлмайди.\nПрезидентимизнинг жорий йил 18 апрелдаги «Ўзбекистон Республикаси Вазирлар Маҳкамаси ҳузурида Ичимлик сувидан фойдаланишни назорат қилиш давлат инспекциясини ташкил этиш тўғрисида»ги фармони ҳамда 20 апрелдаги “2017-2021 йилларда ичимлик суви таъминоти ва канализация тизимларини комплекс ривожлантириш ҳамда модернизация қилиш дастури тўғрисида”ги қарорида мавжуд муаммоларни ўз вақтида бартараф этиш, аҳолини сифатли ичимлик суви билан таъминлашнинг самарали механизмини яратиш борасида аниқ вазифалар белгиланган.\nАҳолини марказлашган ичимлик суви таъминоти билан қамраб олишни мамлакат миқёсида 84 фоизга, бир қатор ҳудудларда эса 90 фоизга етказиш режалаштирилган.\nЎзбекистон Республикаси Давлат геология ва минерал ресурслар қўмитаси тасарруфидаги “Гидрогеология ва муҳандислик геологияси” давлат корхонаси томонидан ер ости ичимлик сувлари, минерал ва саноат сувларини қидириш, баҳолаш, разведка қилиш, улардан оқилона фойдаланиш ишлари замонавий технологиялар ва илғор усуллар асосида олиб борилмоқда.\n– Ҳозирги кунда мамлакатимиздаги тасдиқланган сув захираларидан умумий олинаётган сувлар 5,5 миллион куб метрни ташкил этмоқда, – дейди Ўзбекистон Республикаси Давлат геология ва минерал ресурслар қўмитаси раиси ўринбосари Аслон Мавлонов. – Шу билан бирга, ер ости сув ресурслари республикамиз ҳудуди бўйича бир текисда тарқалмаган. Яъни, 30 фоиздан ортиқ аҳоли сифатли ичимлик суви билан кам таъминланган ҳисобланади. 69 шаҳар, 335 шаҳар туридаги посёлка ва 2 минг 902 қишлоқ аҳоли яшаш пунктлари ер ости сув захираларидан ичимлик суви билан таъминланган. Қолган аҳоли яшаш пунктлари эса тасдиқланмаган сув захиралари, ер усти сувлари ҳамда қудуқлар ва бошқа сув ташувчи манбаалардан фойдаланмоқда. Жорий йилнинг бошидан гидрогеологик корхоналар томонидан ўтказилган хатловлар натижасида ер ости сувларини тортиб олиш учун қазилган бурғи қудуқларининг 60 фоизи ҳеч қандай рухсатсиз ишлатилаётгани маълум бўлди.\nАҳолини ичимлик суви билан таъминлаш мақсадида Шарқий ва Жанубий Ўзбекистон ер ости сув конлари миқёсида 18 дан ортиқ истиқболли лойиҳалар амалга оширилмоқда. Ер ости сувларининг тоғ ва тоғ олди ҳудудида 80 дан ортиқ маҳаллий тўпланиш майдонлари, шунингдек, галерея туридаги сув олиш иншоотини жойлаштириш режалаштирилмоқда. Мисол учун, Зарафшон ер ости сувлари конида галерея туридаги сув олиш иншоотларини жойлаштириш бўйича аниқ таклифлар ишлаб чиқилди.\nҲозирги пайтда фойдаланиш захираси мавжуд бўлган 87 кон аниқланган. Барча аниқланган ва фойдаланилаётган конлар, участкалар ҳамда якка тартибдаги қудуқлар рўйхатга олинган. Айни вақтда 49 кон ва 30 майдонда 87 бурғи қудуғидан сув олинмоқда. Минерал сувларга таъсир қилувчи қудуқлар сони 95 тани ташкил қилиб, улар асосида юздан ортиқ соғломлаштириш масканлари ва 30 га яқин сув қадоқлаш корхоналари фаолият юритмоқда.\nЖойларда олиб борилган қидирув-разведка ишлари ҳамда «Гидрогеология ва инженерлик геологияси институти» давлат корхонаси томонидан бажарилган илмий-тадқиқотлар натижасида маъданли сувлардан турли тармоқларда кенг фойдаланишнинг имкониятлари аниқланди.\nЎзбекистон минерал хомашё базасини кенгайтириш мақсадида саноат, термал ва минерал сувлар турларининг вужудга келиши, тарқалиш қонунлари ва келажакда улардан фойдаланишни ўрганишга қаратилган илмий-методик қўлланмалар ишлаб чиқарилмоқда. Ҳозирги кунда қидирув-разведка ишларининг янада кенгайганлиги сабабли темир, кремний, бром ва олтингугурт минерал сувларидан кенг фойдаланиш имкониятлари ортиб бормоқда.\nҲар қандай фаннинг самарали ривожланишини замонавий илмий технологияларсиз тасаввур қилиб бўлмайди. Шу сабабли, турли махсус гидрогеологик картографик материалларни тузиш ҳамда гидрогеологик тадқиқотлар ўтказишда замонавий технологияларни самарали қўллаш, автоматик равишда дастлабки гидрогеологик ахборотларни олиш ва жараёнларни моделлаштиришга алоҳида эътибор берилмоқда.\nУшбу муҳим вазифаларнинг амалга оширилаётгани мамлакатимизнинг ижтимоий-иқтисодий ривожи, шаҳар ва қишлоқларимизнинг янада обод бўлиши, халқимизнинг ҳаёт даражаси ва сифати юксалишига хизмат қилмоқда.


Бахтиёр Ашурматов: “Навбаҳор”га таклиф этилган футболчилар пулни биринчи ўринга қўймади” / CHAMPIONAT.asia\n14 мар 08:31\nБахтиёр Ашурматов: “Навбаҳор”га таклиф этилган футболчилар пулни биринчи ўринга қўймади”\n“Навбаҳор” бош мураббийи Бахтиёр Ашурматов клуб имкониятидан келиб чиққан холда, таркибни кучайтиришга ҳаракат қилди.\nЧемпионат старти олдидан Ашурматов билан боғланиб бир қатор саволларга жавоб олдик.\n- Бахтиёр ака, мамлакатимизда ички чемпионат ўйинлари бошланишига ҳам тобора оз фурсат қолмоқда. Айтингчи “Навбаҳор”нинг тайёргарлиги ва селекция жараёнида амалга оширган ишларидан қониқиш хосил қилдингизми?\n- Мавсумолди тайёргарлигини имконият даражасидан келиб чиққан холда, яхши ўтказишга ҳаракат қилдик. Учта йиғинни Тошкентда ўтказиб қайтдик. ФЛ Кубогида иштирок этдик. Қолаверса бир қатор ўртоқлик учрашувларида қатнашиб, футболиларнинг имкониятларини текшириб олдик. Шунингдек ўз қароргоҳимизда ҳам маълум муддат машғулотлар олиб борилди. Ушбу йиғинлар давомида бир қатор ўйинчиларни синовдан ўтказдик. Улардан 10 нафарини жамоада олиб қолишга қарор қилдик. Албатта 10та янги ўйинчи қўшиб олиш бу нотўғри. Чунки бу асосий таркибни деярли янгитдан шаклланаётганини англатади. Лекин ўтган йили “Навбаҳор”да ўйнаган бир қатор етакчи футболчиларнинг бошқа клубларга ўтиб кетишганди. Шунинг учун ҳам бу футболчиларни таклиф этишга мажбур эдик. Селекция жараёнида биз ҳар бир чизиққа тенг кучли иккитадан футболчи бўлишига эътибор қаратдик. Менимча буни қайсидир маънода уддаладик. Мавсум бошланишига оз муддат қолди. Ҳавотир бор. Чунки биз таркибни имкон қадар тезроқ шакллантиришга ҳаракат қилдик. Лекин таркибга бироз кечроқ қўшилган футболчилар ҳам бўлди. Шунинг учун уларни асосий таркибда ўйнаб кетишлари учун маълум бир вақт керак бўлиши мумкин.\n- Кўпчилик Мансур Саидовнинг “Навбаҳор”га ўтишини энг омадли ҳаридлардан бири бўлганлигини айтмоқда. Шахсан сиз бу борада яна кимларни кўрсатиб ўтган бўлардингиз?\n- Жамоамга таклиф этган барча ўйинчиларга ишонаман. Уларнинг ҳар биридан катта натижалар кутиб қоламан. Шогирдларимнинг барчаси майдонга чиққанда чин юракдан футбол ўйнаб, мухлисларга ёқадиган мазмунли ўйин намойиш этишларини кутяпман. Бу борада кимнидир омадли ҳарид деб ҳозирдан айтиш қийин. Ҳаммасини мавсум давомида билиб оламиз. Мухлисларимизнинг футболчиларга берган баҳолари орқали ҳам биз бунга жавоб олишимиз мумкин бўлади. Ўйинлар ҳам бир-биридан тубдан фарқ қилади. Хусусан синов-назорат баҳслари билан расмий учрашув ўртасида фарқ катта. Чунки чемпионат баҳсларида мухлислар томонидан қандайдир босим бўлади. Мансур Саидовга келадиган бўлсак, у яхши футболчи ва шу билан бирга инсонийлик жиҳатдан ҳам намунали шахс. Лекин биргина муаммо шуки, унинг жамоамизга кечроқ қўшилганлигидадир. Шу боис Саидов ҳозирча ўйин-услубимизга тўлиқ киришиб кетмади. Бунга яна озроқ вақт керак бўлади.\n- Бундан бир неча кунлар олдин “Навбаҳор”да молиявий муаммолар мавжуд эканлиги ҳақида гап-сўзлар урчий бошлади. Лекин шунга қарамай жамоангиз сафига бир қатор маҳоратли ўйинчилар жалб эта олдингиз. Буни қандай уддаладингиз?\n- Тўғри, клуб раҳбарлари моддий томондан муаммоларни бартараф этиш учун қўлдан келганича ҳаракат қилмоқда. Футболчиларга келадиган бўлсак, улар менга ишониб, яхши жамоа тузамиз деган маънода. Қолаверса курашчан жамоа ташкил эта олсак, Бахтиёр ака билан бирга ишлаб, янада ўсишга эриша оламиз деган фикрга келишди. Очиғини айтганда, клубимизга келган янги футболчилар пулни биринчи ўринга қўйгани йўқ. Шунинг учун бу ерда мураббий ва футболчи ўртасидаги ҳурмат ҳам муҳим ўрин тутди. Бундан ташқари мен клуб раҳбарларига ишондим, футболчилар эса менга.\n- Қуръага кўра биринчи турни ўз майдонингларда ўтказасизлар. Шанба куни “Локомотив” билан кечадиган баҳс олдидан қандай фикрдасиз?\n- Бу жамоа таркибида юқори савиядаги футболчилар йиғилган. Қолаверса яхши легионерлар жамоага таклиф этилган. Кейин мамлакатимиздаги тажрибали мутахассис Вадим Абрамов клубда иш бошлаган. Шу сабабли ҳам бу ўйин биз учун ўзига хос синов баҳси бўлади дейиш мумкин. Бўлажак учрашувга муносиб тайёргарлик кўришга ҳаракат қиляпмиз. Чемпионатнинг биринчи тури қийин кечади. Лекин шуни ҳам ишонч билан айтиб ўтишим мумкинки, “Локомотив”га ҳам бу ўйинда осон бўлмайди. Умуман олганда биз жамоаларни ажратиб ўтирмоқчи эмасмиз. Рақиб ким бўлишидант қатъий назар ҳар бир ўйинда очко олиш учун ҳаракат қилишимиз керак. Чемпионатнинг дастлабки ўйинини ўртамиёна жамоасига қарши ўтказсак осонроқ бўларди. Лекин бу баҳона бўлмайди. Қайси жамоа билан нечанчи турда тўқнаш келишимиздан қатъий назар фақат очко олиш ва мухлисларни мазмунли ўйин билан хурсанд этишга ҳаракат қиламиз.\n- Асосий таркибни аниқлаб олдингизми?\n- Айни пайтда қўл остимда ҳар бир чизиқ учун тенг кучли иккитадан футболчи бор. Биласизми бундай пайтда мураббийга осон бўмайди. Чунки барча футболчида етарлича ўйин амалиёти бўлиши учун уларнинг барчасидан қайси пайтда қандай фойдаланишни билиш керак. Қўл остимдаги йигитлар билан суҳбатлашганимда ҳеч кимга асосий таркибдан жой кафолатланмаганлигини ва бунга ҳар бир футболчи ўз меҳнати орқали эришиши мумкинлигини айтдим. Ҳеч қандай таниш-билишчилик кетмайди. Шунингдек футболчининг ёшига ҳам қаралмайди. Кўрсатмаларимизни аниқ ва тўғри бажара олсагина асосий таркибда ўйнайверади. Биз футболчилар билан суҳбатлашганда шунга келишган холда, майдонга тушганда виждонан ўйин намойиш этиб, энг аввало мухлисларни сифатли ўйин билан хурсанд этишга келишиб олдик. Фурсатдан фойдаланиб кириб келаётган янги миллий чемпионатимиз билан мухлисларни табриклаб қоламан. Шу ўринда ҳар куни машғулотларимизга келиб, бизни қўллаб-қувватлаётган ашаддий ишқибозларимизга ҳам самимий миннатдорчилигимни изҳор этиб қоламан. Насиб қилса бу йил уларни чирой ўйинлар орқали хурсанд этамиз деган умиддаман.


ANORBANK вакили "Шошилмасдан" омонати бўйича маълумот берди\nАсосий/Сўнгги янгиликлар/ANORBANK вакили "Шошилмасдан" омонати бўйича маълумот берди\nНашр қилинган сана: 28.04.2021 15:13\nANORBANK Чакана бизнес департаменти директори Одил Пўлатов сўнгги кунларда шов-шувга сабаб бўлган «Шошилмасдан» омонати ҳақида, шунингдек молиявий саводхонлик ҳақида тўхталиб ўтди."Рақобат молиявий хизматлар бозорини ривожлантиришда муҳим омиллардан бири ҳисобланади. Рақобат бозорда шундай муҳит шаклланишини таъминлайдики, ушбу муҳитда истеъмолчилар ўз танлови билан бозор конъюнктурасига таъсир ўтказиш имкониятига эга ва ундан фойдалана оладилар, молиявий хизматларни етказиб берувчилар эса энг яхши таклифни тақдим этган ҳолда рақобат жангида ғалаба қозонадилар.\nANORBANK жамоаси мижозларнинг эҳтиёжларини қондириш учун кўпроқ эътибор қаратишга интилади. Айнан шу мақсадда, биз ҳозирги кунда жуда катта қизиқиш ва кўп тортишувларга сабаб бўлаётган янги маҳсулот — «Шошилмасдан» муддатли омонатни ишлаб чиқдик ва бозорга чиқардик. Омонат шартлари омонатдаги маблағ бўйича унинг муддатига қараб йилига даврий равишда 18 фоиздан 26 фоизгача фоизли даромад олишни назарда тутади.\nБизнинг жамоамиз ҳозирги пайтда "Шошилмасдан" омонати бозорда энг қизиқарли таклифлардан бири эканлигини тушунади ва шу сабабли, ушбу омонат нафақат истеъмолчилар, балки банк соҳаси мутахассисларининг ҳам эътиборини жалб қилмоқда. Биз омонат шартларини батафсилроқ очиб бериш зарурлиги тўғрисидаги Ўзбекистон Республикаси Марказий банкидан тушунтириш ва тавсияларни олдик (омонат ҳақидаги батафсил маълумотлар бизнинг корпоратив веб-сайтимизда жойлаштирилган).\nANORBANK корпоратив маданиятининг қадриятларидан бири бу очиқликдир, бизнинг хизмат ва маҳсулотимизга қизиққанларни www.anorbank.uz веб-сайтимизга таклиф қиламиз. Биз таклиф этаётган маҳсулотлар барча белгиланган шартларга тўлиқ жавоб беришини тасдиқлаймиз. Сиз биз билан ўзингизга қулай бўлган ҳар қандай усул орқали боғланишингиз мумкин: +998555030000 рақамидаги алоқа маркази, ёки барча оммабоп ижтимоий тармоқлар. Биз, сизнинг барча саволларингизга жавоб бериб, банк хизматлари ва маҳсулотлари ҳақида маслаҳатлар беришга тайёрмиз."\nТеги anorbank shoshilmasdan


Раҳбарлар фаолиятини баҳолашнинг андижонча усули: энди уларга кўк ва қизил рангдаги кўкрак нишонлари тақилади - UzNews.uz\nАндижон вилояти ҳокими Шуҳрат Абдураҳмоновдан вилоятдаги раҳбар ходимларнинг фаолиятига баҳо беришнинг янгича усули – энди туман (шаҳар) ҳокимлари ҳамда ташкилот раҳбарларининг фаолиятидаги натижаларига қараб махсус кўкрак нишонлари тарқатилади.\nҚайд этилишича, раҳбар ходимлар кўкрак нишонлари билан душанба кунлари ўтказиладиган ҳокимлик соатида тақдирланадилар. Унда фаолиятида оқсоқликка йўл қўйган шаҳар, туман ёки ташкилот каттасининг кўксига шу ернинг ўзида қизил рангли нишон тақилади. Топшириқни ўз ўрнида бажарганларга эса кўк рангли нишон топширилади.\nШунингдек, кўк рангли нишон билан тақдирланган раҳбарлар йиғилишдан чиқиб журналистлар орқали халқ олдида ҳисоб берадилар.\nЖорий йил 6 июль куни бўлиб ўтган ҳокимлик соатида янги ташаббус амалиётда илк бор қўлланди. “Масъулиятсиз раҳбар” нишонини олиш бўйича Улуғнор, Олтинкўл туманларининг ҳокимлари Дониёрбек Махсудов ва Назиржон Ўринбоев “пешқадам” бўлишди. Ташкилотлар орасида вилоят солиқ бошқармаси бошлиғи Зуфарбек Юлдашев ва вилоят санитария-эпидемиология осойишталиги маркази раҳбари Дилмурод Набиевга шундай баҳо берилди.\nАндижон шаҳри ҳокими Баҳромжон Ҳайдаровга учта йўналиш бўйича қўлга киритган кўрсаткичлари учун 3 марта кўк рангли нишон топширилди. Марҳамат ва Хўжаобод туманлари ҳокимлари Бобиржон Юлдашев ва Отабек Расулов эса икки бора шундай эътирофга сазовор бўлдилар. Марказий банк вилоят бошқармаси бошлиғи Элёр Усмоновга ҳам икки бор “Масъулиятли раҳбар” нишони берилди.\nҲокимлик соатида уч ҳафта давомида қаторасига қизил нишонга лойиқ кўрилган раҳбар масаласи алоҳида кўриб чиқилиши таъкидланди.


Р. Шантурк: Кишида шундай таассурот уйғотадики, ўзингизни Инглиз маданияти билан анъанавий Исломий фикрлар аралашган бир марказда топдингиз. Тўғрими?\nАъзамий: Кейинчалик уйда ўгай онам билан ўртамизда вазият янада таранглашди. Ва яна бир бор уйимдан қочиб кетишимга тўғри келди (кулади), мен шундай қилдим. Олдин Муродободга, у ердан Девбандга бордим.\nДевбанд бутун Ҳинд қитъасидаги энг яхши мактаб эди, хусусан Ҳадис ва Ҳанафий мактаблари ичида. Яъни Ҳинд қитъасидаги энг аҳамиятли Ҳанафий мактабидир. 1948 ва 1952 йиллар орасида у ерда қолдим, 1952 йилда мактабни битирдим.\nР. Шантурк: Қайси мавзуларни ўргандингиз?\nАъзамий: Тўрт йилда энг камида уларни ўқиб ўрганишимиз шарт бўлган маълум китоблар бор эди. Мен у ерда “Ҳамаса” ва “Мутанааб”ни ўргандим. Талабалар орасида жуда машҳур ва ўрганилиши муҳим бўлган “Мақомат ул-Ҳаририй” ва “Мишқот ул-Масобиҳ”ни ўқидим. Булардан ташқари Саҳиҳи Ситта дохил 10 та ҳадис китоблари ҳам бор эди.\nР. Шантурк: Таҳсилингизни Девбандда бошламасдан олдин араб тили тайёрлов курсида ўқишингиз керак эмасмиди?\nАъзамий: Арабчани ўз қишлоғимда ўрганган эдим.\nР. Шантурк: Демак, Девбандга борган пайтингиз арабчани билар эдингиз?\nАъзамий: Ҳа, жуда яхши билар эдим. Мен “Шарҳ ул-Виқоя”ни ва унга ўхшаш баъзи китобларни ўз қасабамда ўқиган эдим. Тўрт бўлимдан ташкил топган ва илк икки жилди “Аввалин”, охирги икки жилди ҳам “Охирин” деб номланган “Ал-Ҳидоя”ни ҳам қишлоқда эканимда ўқиб чиққан эдим.\nР. Шантурк: Бу китоблардан бирортасини ёд олдингизми? Масалан “Ҳидоя”ни?\nАъзамий: Йўқ, ёд олганим йўқ, лекин бу китоб мени ниҳоятда таъсирлантирди. Аммо “Ал-Ҳидоя”дан 30-40 саҳифа ёддан ўқий оламан, сўзма-сўз тартиб билан бўлмаса ҳам (кулади). Қачон, қандай қилиб, ундай-бундай дегунча, аслида китобни ўқиб тугатиб қўйган бўласан.\nР. Шантурк: Девбандда Ҳадис дарслари қандай ўқитиларди?\nАъзамий: Девбандда Ҳадис дарслари таҳсилнинг охирги икки йилида ўқитилар эди. Ундан олдин мантиқ, фалсафа, фиқҳ, тафсир ҳамда шунга ўхшаш барча дарсларни ўзлаштириш керак бўларди.\nР. Шантурк: Ҳадис ўқитишни охирги икки йилга қолдиришнинг бирор хос сабаби бормиди?\nАъзамий: Янада табиий, натижали бўлиши учун.\nР. Шантурк: Ҳадис сабоғини ўрганиш учун олдин маълум билимларни эгаллаш керак. Чунки Усмонли мадрасаларида ҳам ўзига хос бир тартиб, тизим, услуб бор эди. Талабалар Ҳадис илмини энг охирида ўрганишарди.\nАъзамий: Ҳадис илмидан олдин араб тилини пухта ўрганишингиз, Қуръон оятларини билишингиз, тушунишингиз лозим бўлади. Бундан ташқари Тафсир билан ҳам шуғулланган бўлишингиз керак. Тафсир оламида жуда таниқли бўлган, биз ҳам ўша даврлар ўқиб-ўрганган “Байзовий” ва “Жалолайн”ни англаш, тушуниш даражангиз юқори бўлиш билан бирга ўтган суҳбатимизда айтганимиздек, “Мутанааб”, “Ҳамаса”, “Мақомати Ҳаририй” ҳамда шунга ўхшаш бир қанча китобларни ўқиб чиқишингиз, араб адабиётидан бохабар бўлишингиз талаб этилади.\nР. Шантурк: Демак, асосий илмларни олгандан кейин Ҳадис билимини эгаллашга икки йил вақт кетади, шундайми?\nАъзамий: Шундай. Ҳадис илмини ўрганишдан олдин араб тилини ҳал этишингиз, Қуръон оятларини билишингиз лозим бўлади. Бунинг қаторида Тафсир илми билан шуғулланишингиз керак бўлади. Тафсир илми оламида машҳур бўлган ва бизнинг ҳам ўша пайтларда ўқиган маъноларимизга уйғун бўлиш билан бирга сал олдинроқ баҳс этганимиз шунга ўхшаш бир неча китобларни ўқишингиз, араб адабиётидан хабардор бўлишингиз керак бўлади.\nУшбу поғоналарни босиб ўтгач, яъни келтирилган китоблар билан танишиб чиққач, энди сиз Ҳадис илмини ўзлаштириш учун тайёр ҳисобланасиз. Барча Ҳинд мактабларининг заиф томонларидан бири ҳам – балки энди бир оз ўзгарган, ривожлангандир – шу эди: араб тилини жуда яхши тушунар эдик, номи келган барча китобларни муаммосиз ўқир эдик, аммо сўзлашишга келганда икки оғиз ҳам гаплашолмас эдик! Чунки Устозлар бизга ҳамиша сўзлашувга унчалик эҳтиёж бўлмаслигини, фақат матнни ўқиб, маъносини англасак, мағзини тушунсак, шу муҳимроқ эканини уқдиришар эди.\nР. Шантурк: Демак, асосий илмларни эгаллагач, Ҳадис илмини ўрганишга икки йил муддат кетди?\nАъзамий: Шундай. Шу икки йил ичида телескопнинг қандай бошқарилишини ўргандик. “Шарҳи Жағмийний” номли барча фалакиёт илмларини қамраган катта бир китоб бўларди. Униям ўқиб чиқдим. Аммо ҳозир ундан бирор нарса эсимда қолмаган.\nР. Шантурк: Ҳадис илми устозингиз ким эди?\nАъзамий: Устозим энг машҳур устозлардан бўлган Шайх Мавлоно Ҳасан Аҳмад Маданий раҳматуллоҳи алайҳ эдилар.\nР. Шантурк: Бизга у киши ҳақларида сўзлаб бера оласизми?\nАъзамий: Ҳадис дарси учун доимо ўзлари билан фиқҳ китобларини олиб кирар эдилар. Шу боис бошқа китоблардан фарқли ўлароқ, тавсияномаларни келтира олардилар. Чунки устозимиз ҳадисни фақатгина ҳадис ҳолида ўргатмас эдилар. Ҳадисларни Ҳанафий мазҳабидан келиб чиқиб тушунтириш учун ўргатар эдилар. Бу эса дарснинг бош ғояси эди. Адашмасам, “Саҳиҳи Бухорий”да таҳорат билан боғлиқ бир ҳадис бор эди, Ҳанафий мазҳаби эса бунга қарши эди. Устоз бир неча манбалардан турлича тавсияномалар келтириш билан Ҳанафий мазҳаби қарашининг нима учун тўғри эканини исботлар эдилар.\nФақатгина бу ҳадис эмас, яна кўплаб шундай ҳадислар бор эканини, шу сабабли Ҳанафий мазҳабининг ушбу фикрга таянишини, бу таржиҳ айни вақтда баъзи нарсаларнинг таъсирини бартараф қилганини тушунтирардилар.\nШайх ҳар бир мавзуни ниҳоятда муфассал шарҳлар эдилар. Мен ушбу ҳолатни бир кишининг бозордан бир кило пахта сотиб олиб, уйда уни битталаб чигитлаб, кейин уни йигириб, арқон ҳолига келтириб, тўқиб, кийиш мумкин бўлган либос ҳолига келтиришига ўхшатар эдим. Худди шунга ўхшаб, Шайх раҳимаҳуллоҳ кичик бир мавзуни олиб, уни маромига етказгунча тушунтирар, жуда кенг ва теран шарҳлар эдилар.\nҲарҳолда ҳатто аҳмоқ бир одам ҳам мавзу нима ҳақда эканини, нима хусусда тортишилиб, гап нима устида бораётганини англар эди.\nЯна бошқа бир устозимиз Шайх Иброҳим Боли раҳматуллоҳи алайҳ ҳам ўзгача усулда дарс берар эдилар.\nБизга “Саҳиҳи Муслим”ни ўргатди. У кишидан бирор савол сўрасангиз, жавобан бир сўз ёхуд икки оғиз сўз, кўпи билан бирор жумла айтар эди. Бирор муаммо устида гапираётган бўлсангиз, “Нима бўлди?” деб сўрар, сиз жавоб бергач, “Мен сизга ҳозир айтган сўзимни бир оз тафаккур қилсангиз, саволингизнинг жавоби шу сўзимнинг ичида”, дер эди. Ҳақиқатан ҳам саволингизга жавоб ўша биргина сўз ёки жумланинг ичида мужассам бўларди!\nШунингдек, жудаям ўзгача инсон эди.\nБитта сўз айтар, шу бир сўздан келиб чиқиб, фиқҳ, ҳадис ёки бошқа бир мавзуга тегишли бўлган барча саволга жавоб беришингизни сўрар эди.\nАммо Шайх Мавлоно Ҳасан Аҳмад Маданий раҳматуллоҳи алайҳни барча талабалар бирдек қаттиқ ҳурмат қилишар, яхши кўришар эди. Чунки жудаям осон тушунтирар, эшиги барча учун очиқ эди.\nТушлик ҳамда кечки овқатини уйда емас, дастурхонини келтириб, ташқарига ёзар, уйида бор нарсани унга қўярди. Меҳмонларининг кети узилмас эди. Чунки ўзи сўфий, шайх инсон эди. Муридлари кўп эди. Келувчи ҳар қайси муриди ҳамда талабаси у зотнинг дастурхонидан таом ейиши мумкин эди.\nР. Шантурк: У ҳолда устозингиз Ҳадис илми билан бирга тасаввуфни ўргатган, ёйган.


Молия 15 сентябр 2020 169\n10 сентябрда бўлиб ўтган матбуот анжуманида Марказий банк раиси Мамаризо Нурмуратов қайта молиялаштириш ставкаси пасайтирилишининг сабаблари ҳақида гапириб берди.\nМБ Бошқарувининг 10.09.2020 йилдаги мажлисида асосий ставкани йиллик 14%гача пасайтириш ҳақида қарор қабул қилинди.\nАҳоли ва тадбиркорлик субъектларининг келгуси 12 ой учун инфляцион кутилмалари жорий йил июль ойидаги ўсишдан сўнг сезиларли даражада пасайди. Бироқ, инфляцион кутилмалар ва амалдаги инфляция ўртасидаги фарқ март ойидан буён юқори даражада сақланиб қолмоқда.\nЖорий йил июль ойида жисмоний шахсларнинг миллий валютадаги муддатли депозитлари бўйича фоиз ставкалари 18%гача ва юридик шахсларнинг муддатли депозитлари бўйича эса 15,2%гача пасайди. Номинал фоиз ставкаларининг пасайишига қарамай, депозитлар бўйича ижобий реал фоиз ставкалари сақланиб қолди. Натижада банк тизимидаги жами депозитлар ҳажми январь–август ойларида 13,6%га ўсди.